KUMPULAN BENDERA HITAM, BAWA PATUNG JENAZAH AKAN DIKOMPAUN

KUALA LUMPUR: Polis akan mengenakan kompaun terhadap 20 individu yang berkumpul sambil membawa bendera hitam dan lima patung menyerupai jenazah dikapan, di Padang Dataran Merdeka, di sini, hari ini.

Ketua Polis Daerah Dang Wangi, ACP Mohamad Zainal Abdullah berkata, kumpulan terbabit yang diketuai oleh Sekretariat Solidariti Rakyat (SSR) yang juga gabungan parti politik, dikesan pada jam 2.55 petang.

Zainal memberitahu kumpulan tersebut berhimpun dan melancarkan kempen puisi bagi menyatakan bantahan terhadap kerajaan Perikatan Nasional.

“Susulan itu, pada 3 petang, Pasukan Dang Wangi yang diketuai Supt Naazron Abdul Yusoff bersama Pasukan Pematuhan Perintah Kawalan Pergerakan (PKP) pergi ke lokasi kejadian dan mengarahkan kumpulan terbabit supaya bersurai dan beredar dari Padang Dataran Merdeka.

“Pada 3.10 petang, kumpulan terbabit bersurai dan beredar sepenuhnya dari Padang Dataran Merdeka. Tiada kejadian yang tidak diingini berlaku,” katanya seperti dilapor Harian Metro.

Siasatan awal dilakukan polis telah mengenal pasti tiga individu yang menjadi penganjur himpunan itu.

Tambahnya, kesemua individu akan dipanggil dalam masa terdekat untuk dikompaun atas kesalahan perlanggaran Peraturan 10 Peraturan-Peraturan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021 iaitu Larangan Berhimpun.–AlHijrah Online


KORONAVIRUS: ADVOKASI MEDIA VS PEMIKIRAN NEGATIF

Menjelang lebih sebulan penularan wabak Coronavirus (2019-nCoV) yang dipercayai berpunca daripada amalan budaya pemakanan haiwan liar, terutamanya di Wilayah Wuhan dan Hubei di China, sehingga hari ini  meragut lebih 106 mangsa dan lebih 4,500 disahkan dijangkiti penyakit itu.

Beberapa negara, termasuk Malaysia sudah menguatkuasakan sekatan terhadap pelancong dari China ke negara-negara berkenaan. Fenomena ini mengejutkan dunia selepas krisis wabak SARS ditularkan dari China beberapa tahun lalu dan meragut ribuan mangsa ketika itu.

Malaysia akan terkesan teruk dengan keputusan Kerajaan untuk mengawal dokumentasi visa pelancong dari Republik China, sekali gus menjejaskan kempen Tahun Melawat Malaysia 2020.

Kebimbangan yang semakin ketara terhadap kesan isu wabak itu apabila media di seluruh dunia menyebarkan maklumat berkaitan fakta dan andaian-andaian terhadap penyebaran virus tersebut secara meluas di negara-negara Asia, turut memberi kesan yang serius kepada persepsi masyarakat mengenai kualiti keselamatan lebih jutaan penduduk di kawasan-kawasan sasaran wabak tersebut.

Berdasarkan kajian-kajian terhadap keberkesanan peranan media mengenai pengawalan maklumat semasa berlakunya krisis wabak seperti ini, suatu pendekatan advokasi yang berteraskan kepada penyaluran maklumat secara strategik harus dilaksanakan.

Punca kegagalan penyaluran maklumat kepada masyarakat tanpa menghiraukan sikap, tingkah laku, pemikiran dan persepsi mereka telah menyebabkan strategi advokasi mengekang pemikiran negatif masyarakat terjejas.

Lambakan maklumat palsu yang tular di media massa tanpa dikawal, ternyata merupakan provokasi maklumat tanpa asas fakta yang jelas dan adil.

Lebih terkesan lagi apabila maklumat-maklumat yang tidak menpunyai asas bukti secara saintifik, dijadikan bahan oleh pihak-pihak tertentu untuk menuding kerajaan kononnya gagal menangani wabak ini dengan baik.

Satu hal lagi, dengan kecetekan pengetahuan masyarakat mengenai penularan wabak ini, menyebabkan mereka gagal diberi pemahaman dan penafsiran yang komprehensif mengenai kesan wabak ini kepada manusia.

Kekaburan dalam kalangan masyarakat mengenai kaedah pembasmian penularan wabak tersebut, telah merumitkan lagi usaha kerajaan untuk menyakinkan orang ramai mengenai implikasi penyakit itu dan setakat mana isu tersebut dikendalikan dengan prosedur SOP yang telah ditentukan.

Dalam erti kata lagi, media sangat berperanan untuk mendidik dan memperbetulkan fakta berkaitan dengan strategi kerajaan menangani isu ini dengan leboh komprehensif dan tidak menimbulkan apaa-apa spekulasi rambang terhadap maklumat palsu yang tersebar di media massa pada masa kini.

Justeru, Kerajaan harus mengaturkan strategi intervensi berdasarkan kepada pendekatan advokasi strategi komunikasi berkesan dan tidak bertumpu kepada isu penularan wabak penyakit semata-mata.

Reputasi terhadap pemeliharaan dan pengawalan kesihatan harus diberi keutamaan. Ia  mengambil kira aspek-aspek seperti;

•    Mewujudkan suatu Pusat Maklumat Respons Media terhadap Isu Komunikasi yang boleh disifatkan sebagai krisis kepada masyarakat dan negara. Pusat maklumat ini seharusnya menjadi one-stop centre, dikendalikan oleh Kementerian Komunikasi dan Multimedia Malaysia (KKMM), Suruhanjaya Komunikasi dan Multimedia Malaysia (SKMM) dengan agensi-agensi Kerajaan terlibat. Pengurusan isu di peringkat perancangan strategik, operasi dan situasi isu harus dibuat secara bersepadu dengan mengawal penerbitan maklumat dari suatu sumber sahaja. Pengurusan Komunikasi Krisis harus dilaksanakan secara komprehensif  berdasarkan gambaran sebenar krisis yang berlaku, sasaran kelompok komuniti yang terjejas, peringkat mana krisis itu menjejaskan situasi keselamatan dan kesihatan serta persepsi negatif masyarakat terhadapnya. mekanisme pengawalan krisis itu dapat dipantau dan dilaksanakan dengan lebih berkesan pada peringkat awal;

•    Merangsang satu koordinasi pengurusan kerja di antara Kerajaan dengan agensi-agensi yang berkepentingan dengan lebih sistematik supaya hanya maklumat yang telah disaring untuk diterbit menerusi media massa seperti menghebahkan kempen-kempen advokasi pengiklanan, garis panduan yang jelas yang mewujudkan suatu perkongsian nilai pemahaman masyarakat yang jelas mengenai krisis wabak isu berkenaan;

•    Dalam era komunikasi digital hari ini, penyebarluasan maklumat mengenai krisis isu ini seharusnya dirancang dengan lebih komprehensif, bersepadu dan berfokus. Maklumat seharusnya disampaikan secara telus, mudah difahami dan tidak berorientasikan kepentingan sesuatu institusi atau organisasi tertentu. Ia tidak seharusnya menimbulkan rasa panik dalam kalangan masyarakat dan tidak mendatangkan spekulasi  negatif terhadap sosio-politik dan ekonomi negara sekiranya isu krisis itu dapat ditangani dengan baik. Dalam hal ini, para pemimpin masyarakat seharusnya menjadi contoh dengan menyalurkan maklumat dengan tepat dan bijak  meneliti jangkaan masyarakat terhadap krisis isu yang tular di media sosial.

•    Pada setiap peringkat permulaan dan pengakhiran krisis isu ini, kerajaan harus mengenalpasti dan memahami semua bentuk tindakan yang telah dilaksanakan, sama ada memberi manfaat dan implikasi yang berkesan kepada masyarakat atau sebaliknya. Kewibawaan dan akauntabiliti peranan kerajaan dan media harus dinilai berdasarkan kepada keyakinan masyarakat terhadap pengurusan krisis isu yang ditangani mereka. Ia dapat dikesan menerusi perlakuan dan maklum balas terhadap pengendalian krisis isu tersebut.

Dalam erti kata lain, akauntabiliti media terhadap pengurusan perancangan dan operasi penyaluran maklumat adalah faktor penentu kepada pendekatan advokasi media terhadap pembentukan tanggapan masyarakat mengenai krisis isu yang tular di media massa.

Mekanisme pengurusan bersepadu advokasi maklumat media terhadap krisis isu ini boleh mengembalikan reputasi akauntabiliti kerajaan sekiranya penyaluran maklumat yang dibuat menerusi media dibuat secara telus, sistematik dan konsisten kepada masyarakat yang dahagakan maklumat-maklumat pantas dan tepat pada setiap masa.  — AlHijrah Online

Penulis adalah pensyarah kanan komunikasi dari Universiti Putra Malaysia.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


TERPENGARUH IKLAN KERJA KOSONG DI MEDIA SOSIAL PUNCA RAKYAT MALAYSIA TERPERANGKAP

KULIM: Terpengaruh dengan iklan kerja kosong melalui platform media sosial yang menawarkan gaji lumayan serta manfaat lain di luar negara menjadi antara faktor terdapat rakyat Malaysia yang pergi bekerja di negara terbabit sehingga “terperangkap” di sana.

Menteri Dalam Negeri Datuk Seri Saifuddin Nasution Ismail berkata ahli keluarga atau ibu bapa mereka akan melaporkan kepada pihak polis berhubung kehilangan anak mereka atau meminta bantuan supaya anak mereka diselamatkan setelah mangsa berada di luar negara.

“Puncanya adalah terpengaruh dengan kempen dalam media sosial di mana mereka ditawarkan bekerja di luar negara dengan upah lumayan, tempat tinggal selesa, tambang kapal terbang diberikan dan segala macam.

…dan apabila mereka telah sampai ke sana (ke negara terbabit) dapati keadaan mereka lalui tak sama seperti mereka diberitahu, jadi daripada situlah kemudiannya ada yang sempat menghubungi pihak polis,” katanya kepada pemberita dekat sini hari ini.

Semalam Bernama melaporkan ibu kepada Chong Sum Yee, 22, wanita Malaysia yang disyaki hilang di Chiang Mai, Thailand tidak mempercayai video anaknya itu mendakwa dirinya selamat dan sihat.

Ibu wanita itu Chee Choy Won, 50, dipetik sebagai berkata ini kerana akaun Facebook yang menggunakan nama “Moe Aye” yang memuat naik rakaman video anaknya berkenaan tidak dikenali dan dipercayai ia adalah akaun baharu dibuat.

Saifuddin Nasution berkata pihaknya menyerahkan kepada polis untuk menyiasat tentang kes kehilangan wanita itu dan setakat ini beliau belum menerima maklumat perkembangan semasa mengenai kes berkenaan.

Terdahulu, beliau yang juga Pengerusi Jawatankuasa Pembangunan Negeri Kedah melawat tapak projek menggantikan jambatan di kawasan Kampung Sungai Ular dekat sini.

Saifuddin Nasution berkata projek menggantikan jambatan itu melibatkan kos sebanyak RM9.3 juta dan dijangkakan siap pada Oktober 2024 yang sekali gus dapat mengurangkan kesesakan lalu lintas di sekitar kawasan itu serta melancarkan lagi aliran trafik. –AlHijrah Online


JAWI BAKAL LAHIR QARI, HAFIZ AL QURAN BERKUALITI MENERUSI AKADEMI AL QURAN.

KUALA LUMPUR: Menteri di Jabatan Perdana Menteri (Hal Ehwal Agama) meminta Jabatan Agama Islam Wilayah Persekutuan (JAWI) untuk menyusun sebuah rangka strategi dan pelan tindakan untuk melahirkan Qari dan Qariah serta Hafiz dan Hafizah berkualiti di Wilayah Persekutuan.

Datuk Dr Mohd Na’im Mokhtar berkata, program ini akan memfokuskan kepada para belia dan anak-anak asnaf di Wilayah Persekutuan.

Katanya, mereka akan diberikan bimbingan dan latihan berterusan secara bermodul dan silibus daripada tokoh-tokoh Al-Quran sehingga mereka menguasai ilmu bacaan Al-Quran serta asas tadabbur Al-Quran.

“Dengan menggunakan premis sedia ada JAWI dan Majlis Agama Islam Wilayah Persekutuan (MAIWP), mungkin boleh dinamakan sebagai Akademi Al-Quran Wilayah Persekutuan ataupun apa-apa yang difikirkan bersesuaian oleh Datuk Mohd Ajib dan pasukan beliau di JAWI,” katanya ketika berucap di Majlis Penutupan Tilawah Dan Hafazan Al-Quran Peringkat Negeri Wilayah Persekutuan (MTHQWP) Tahun 1445h/ 2023 di sini, semalam.

Tambah Na’im, ini merupakan usaha untuk melestarikan agenda ‘Membangun Malaysia Madani’ iaitu membentuk masyarakat yang menjunjung tinggi nilai-nilai ilmu, akhlak dan budi.

“Menyantuni masyarakat agar kembali menghayati nilai-nilai Al-Quran, itulah keutamaan Jabatan Perdana Menteri (Hal Ehwal Agama) yang sedang digerakkan bersama oleh semua agensi dalam pelbagai pendekatan.

“Adalah dipohon jasa baik semua para ahli Al-Quran terus mendokong serta bergandingan membantu kerajaan untuk menjayakan usaha membentuk masyarakat Madani.” ujarnya.

Dalam pada itu, MTHQWP yang telah berlangsung pada 26 hingga 28 Oktober 2023 di Dewan Serbaguna, Masjid Wilayah Persekutuan Kuala Lumpur telah melabuhkan tirai malam tadi.

Johan Qari Tilawah Al-Quran dimenangi oleh Ab. Ghani bin Ag. Tanga, Naib Johan Muhammad ‘Aidil bin Senin dan tempat ketiga Dr. Khalid bin Isa.

Manakala Johan Qariah dimenangi oleh Noorul Hasliza binti Hj. Ahmad, Naib Johan Rosnani binti Mohmad, dan tempat ketiga Lailasari binti Sabran.

Bagi Hafazan Al-Quran, Kategori 1 -30 juzuk, Johan – Omar bin Abd Aziz (Lelaki), dan Afifa Syakirah binti Mohd Radzi (Perempuan), Kategori 1-20 juzuk, Johan – Muhammad Ariff bin Sudiman (Lelaki), dan Nurul Ezzatina binti Zaidi (Perempuan), Kategori 1-10 juzuk, Johan – Muhammad Zarif Hazim bin Che Yusmadi (Lelaki), dan Balqis Insyirah binti Afyan (Perempuan).

Johan Qari iaitu Ab. Ghani bin Ag. Tangga, peserta dari Wilayah Persekutuan Labuan kali pertama mengungguli acara tersebut merupakan Pembantu Hal Ehwal Islam di JAWI Cawangan Labuan manakala Johan Qariah Noorul Hasliza binti Hj. Ahmad merupakan Johan Qariah Menunggu.

Salah seorang pemenang tempat kedua Majlis Hafazan kategori 1-10 juzuk iaitu Zinnirah binti Abu Dzar, 12 tahun pula merupakan peserta paling muda.

Beliau berjaya mengkhatamkan hafazan 30 juzuk Al-Quran pada usia 10 tahun 11 bulan.

Johan qari dan qariah Majlis Tilawah Al-Quran Peringkat Wilayah Persekutuan 1445H masing-masing menerima wang tunai RM5,000, Hadiah Menunaikan Umrah bernilai RM7,000, Piala Pusingan, Piala Iringan, hadiah iringan dan sijil; tempat kedua menerima wang tunai RM3,000, plak, hadiah iringan dan sijil; tempat ketiga menerima wang tunai RM1,500, plak, hadiah iringan dan sijil; dan saguhati wang tunai RM500 serta sijil.

Manakala Johan Majlis Hafazan al-Quran kategori 1-30 juzuk menerima wang tunai RM6,000, Hadiah Menunaikan Umrah bernilai RM7,000, piala iringan, hadiah iringan serta sijil.

Bagi kategori 1-20 juzuk, Johan menerima wang tunai RM4,000, piala iringan, hadiah iringan serta sijil.

Bagi kategori 1-10 juzuk pula Johan menerima wang tunai RM3,000, piala iringan, hadiah iringan serta sijil. –AlHijrah Online


KES POSITIF COVID-19 DI KELANTAN TURUN KE DUA ANGKA

KOTA BHARU: Angka kes positif harian di Kelantan turun kepada dua angka hari ini dengan mencatatkan 81 kes baharu.

Jumlah kes hari ini menyaksikan penurunan mendadak berbanding lebih 300 kes harian di Kelantan pada tiga minggu sebelum ini.

Menteri Besar Kelantan, Datuk Ahmad Yakob menerusi Facebooknya meluahkan syukur atas penurunan kes COVID-19 di negeri tersebut.

“Alhamdulillah, Kelantan mencatatkan penurunan dua digit (81 Kes) pada hari ini.

“Sama-sama kita teruskan berusaha dan berikhtiar bagi memutuskan rantaian penularan,” katanya.

Semalam Kelantan mencatat 165 kes baharu dengan tiga kluster baharu di kesan di negeri itu.

Kelantan sebelum ini menjadi antara negeri terjejas teruk COVID-19 sehingga fasiliti kesihatan berada pada tahap kritikal dan memerlukan hospital medan di buka. —AlHijrah Online


Zionis bakal usir 65,000  Badwi dari Gurun Naqab

GURUN NAQAB, 3 Apr 2019 — Rejim Zionis semalam mengumumkan “rancangan pembangunan” bagi tujuan memaksa 65,000 penduduk Badwi keluar meninggalkan perkampungan mereka di Gurun Naqab.

Rancangan bernilai $US2.5 bilion itu dibentangkan bagi “mengawal selia” kira-kira 125,000 penduduk Badwi di Gurun Naqab, yang masih tinggal di perkampungan yang tidak diiktiraf oleh pihak rejim.

Ia menggariskan sempadan baharu kawasan bandar sedia ada, bagi “menghalalkan” puluhan ribu rumah masyarakat Badwi. Sekitar 65,000 lagi penduduk akan “dipindahkan” ke kawasan bandar tersebut dengan tawaran lot tanah dan pampasan. – Haluan Palestin


KERAJAAN TIDAK BERCADANG PERKENAL GST, CUKAI KEPENGGUNAAN BERASAS LUAS TANGANI ISU HUTANG NEGARA

KUALA LUMPUR: Kerajaan tidak bercadang untuk memperkenalkan semula cukai barang dan perkhidmatan (GST) serta cukai kepenggunaan berasas luas yang lain bagi menangani isu hutang negara, kata Perdana Menteri Datuk Seri Anwar Ibrahim.

Beliau yang juga Menteri Kewangan berkata langkah lain akan diambil dalam usaha mengurangkan perbelanjaan dan menyelesaikan liabiliti dan hutang kerajaan yang kini mencecah RM1.5 trilion, mewakili 82 peratus daripada Keluaran Dalam Negara Kasar (KDNK) negara.

“Apa yang kita akan perketatkan adalah pengurangan subsidi bagi golongan kaya seperti yang dilakukan dalam isu subsidi elektrik.

“Seperti yang saya jelaskan di Dewan ini dalam sesi lalu, walaupun ada keputusan kerajaan sebelum ini untuk menaikkan tarif elektrik, kerajaan sekarang sudah membatalkan rancangan itu dan mengenakannya hanya kepada T20 (berpendapatan tinggi), syarikat multinasional dan syarikat besar, melainkan syarikat yang terbabit dalam keselamatan makanan,” katanya pada sesi Waktu Pertanyaan Menteri di Dewan Rakyat, hari ini.

Beliau berkata demikian ketika menjawab soalan tambahan Wong Kah Woh (PH-Taiping) sama ada kerajaan bercadang untuk memperkenalkan cukai baharu bagi menangani beban hutang yang dihadapi negara.

Selain itu, Anwar berkata kerajaan juga mengambil langkah dengan memperbaiki jawatan kelola kerana antara perbelanjaan bilion ringgit yang hilang adalah disebabkan pengurusan yang lemah dan ketirisan.

“Disebabkan hutang negara lebih tinggi daripada pertumbuhan negara, langkah lain yang diambil adalah memastikan asas hasil ditambah dan mengkaji semula kaedah perbelanjaan awam tanpa membebankan rakyat terutamanya dalam bidang pendidikan, kesihatan dan keperluan asas.

“Hal-hal ini kita akan cerakin dalam pembentangan Belanjawan 2023 pada 24 haribulan nanti,” tambahnya lagi.–AlHijrah Online


MAIS KEMPEN WAKAF BUKU DI SELANGOR

KUALA LUMPUR: Lebih 12,000 buku wakaf, termasuk buku kajian ilmiah pelajar pengajian awam, diterima Majlis Agama Islam Selangor (MAIS) melalui Kempen Wakaf Buku MAIS sejak April 2013.

Setiausaha
MAIS, Dr Ahmad Shahir Makhtar berkata kesemua buku wakaf itu diedarkan kepada sekolah
terpilih, hospital kerajaan, rumah anak yatim dan perpustakaan awam di Selangor
selain meletakkannya di ruangan Perpustakaan Wakaf MAIS bagi tujuan rujukan dan
ilmiah.

Katanya,
program wakaf buku ini merupakan salah satu inisiatif MAIS selain wakaf dalam
bentuk wang, tanah dan bangunan.

“MAIS menggalakkan orang ramai mewakafkan buku bagi manfaat ilmu khususnya di negeri Selangor, selain menjadikan buku sebagai salah satu bentuk amal jariah,” katanya dalam kenyataan kepada AlHijrah Online di sini hari ini.

Ahmad
Shahir berkata MAIS turut melancarkan program Little Free Library (LFL) yang
bertujuan mempromosikan budaya membaca dengan menempatkan bahan bacaan di rak
buku LFL di ibu pejabat MAIS bagi manfaat pelanggannya.

Katanya,
Perpustakaan Wakaf MAIS itu memulakan operasinya pada 2008 di Wisma MAIS,
Sekyen 3, Shah Alam, beroperasi setiap hari kecuali pada Ahad dan cuti umum
bermula jam 9 pagi hingga 5.30 petang.

Orang
ramai yang berminat boleh mewakafkan buku kepada Perpustakaan Wakaf MAIS dengan
cara memasukkan buku sumbangan ke dalam kotak yang disediakan di Perpustakaan
Wakaf MAIS di Wisma MAIS, Seksyen 3, Shah Alam. – AlHijrah Online


DEPOSIT PENCALONAN BUKAN JUDI – IDRIS AHMAD

BAGAN SERAI: Tindakan menyamakan proses pengundian di Malaysia seperti bentuk perjudian adalah tidak tepat.

Menteri di Jabatan Perdana Menteri (Hal Ehwal Agama) Datuk Idris Ahmad berkata, ianya sama sekali tidak boleh disamakan dengan kegiatan judi yang jelas haram di sisi agama Islam.

“Jangan kita halalkan perkara yang haram dan haramkan perkara yang halal.

“Judi ini satu perkara lain, jadi saya harapkan perkara ini dapat diperbetulkan,” katanya seperti dilapor Sinar Harian.

Beliau berkata demikian selepas diminta mengulas video tular seorang bekas penyanyi nasyid yang mendakwa calon mengeluarkan wang deposit ibarat pertaruhan judi.

Idris mengulas lanjut, wang deposit adalah sebahagian ketetapan dalam pilihan raya bagi memastikan proses berkenaan berjalan lancar sementara mengundi pula merupakan tanggungjawab dan hak sebagai warganegara dalam menentukan pentadbiran kerajaan.

“Kalau tiada deposit nanti semua pakat nak bertanding belaka, jenuh juga urus borang. Jadi kena ada deposit dan wang itu dapat semula kepada yang bertanding.

“Sama halnya dengan mengundi, kalau kita tidak mengundi, kita yang rugi kerana pilihan raya tetap diadakan walaupun kita tak turun mengundi,” katanya.–AlHijrah Online


WAYANG DIBUKA DENGAN KAPASITI SEPARUH PANGGUNG

KUALA LUMPUR: Jawatankuasa Khas Pengurusan Pandemik COVID-19 hari ini mengumumkan kelonggaran bagi industri kreatif termasuk kebenaran menonton wayang.

Perdana Menteri Datuk Seri Ismail Sabri Yaakob berkata, pembukaan panggung wayang hanya dibenarkan untuk individu yang lengkap divaksin.

“Aktiviti panggung wayang kepada individu yang telah lengkap vaksin dengan kapasiti 50 peratus di ruang dewan tayangan pawagam,” katanya dalam kenyataan hari ini.

Selain itu katanya penggiat seni yang lengkap dua dos vaksin dibenar untuk melakukan aktiviti pembangunan dan penyiaran kandungan kreatif secara rakaman atau siaran langsung, penggambaran industri kreatif di dalam dan di luar studio kepada individu yang telah lengkap vaksin; kehadiran penonton untuk rakaman atau siaran langsung di studio dengan kapasiti 30 peratus ruang premis, indoor busking kepada individu yang telah lengkap vaksin; dan persembahan di lounge hotel kepada individu yang telah lengkap vaksin.

Selain itu turut dibenarkan aktiviti persembahan langsung seperti seni teater, muzikal, muzik dan komedi (secara pra-daftar) dengan penonton yang telah lengkap vaksin serta kapasiti penonton 30 peratus di ruang premis; dan aktiviti pameran seni di dewan pameran, muzium dan galeri seni (secara temu janji) dengan pengunjung yang telah lengkap vaksin dengan kapasiti pengunjung 30 peratus di ruang premis.

Ismail Sabri berharap kelonggaran yang bermula 9 September itu dapat memberi kelegaan kepada lebih sejuta penggiat, artis dan pekerja.

“Saya ingin menggesa semua pihak yang terlibat dalam pembukaan sektor ini supaya sentiasa mematuhi syarat dan prosedur yang ditetapkan bagi mengelakkan sebarang risiko dan implikasi perundangan, keselamatan serta kesihatan khususnya dalam usaha negara untuk beralih ke fasa endemik menjelang akhir Oktober ini.

“InsyaAllah kerajaan akan sentiasa komited untuk mengambil pendekatan terbaik yang mampu menjamin pemulihan ekonomi negara demi kesejahteraan Keluarga Malaysia,” katanya. — AlHijrah Online


KHUTBAH ARAFAH DITERJEMAH KE EMPAT LAGI BAHASA TERMASUK TAMIL

KUALA LUMPUR: Terjemahan langsung khutbah Hari Arafah, yang dianggap antara acara terpenting dalam kalendar Islam, kini diperluas dengan memasukkan empat lagi bahasa sebagai tambahan kepada 10 bahasa sedia ada.

Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi Sheikh Dr Abdul Rahman Al-Sudais berkata menerusi inisiatif ini pihaknya berusaha merealisasikan visi kepimpinan Arab Saudi untuk menyampaikan mesej kesederhanaan dan toleransi ke seluruh dunia.

“Ketika terjemahan langsung khutbah Arafat memasuki tahun kelima, inisiatif itu telah diperluaskan untuk merangkumi 14 bahasa”, katanya dalam satu sesi meraikan lawatan kumpulan media tempatan ke pejabatnya pada Khamis.

Klip rakaman pengumuman itu dikongsi menerusi akaun Twitter jabatan berkenaan hari ini.

Khutbah Arafah akan disiarkan secara langsung dari Masjid Namira di Arafah, Arab Saudi menerusi stesen-stesen televisyen dan radio tempatan selain tiga aplikasi pintar (Arafat, Haramain dan Manaret Haramain) serta portal jabatan berkenaan.

Terdahulu pada pertengahan Jun, Sudais memberi bayangan akan menambah beberapa lagi bahasa terjemahan untuk teks khutbah Arafah.

Untuk rekod, inisiatif terjemahan Khutbah Arafah telah dimulakan sekitar tahun 2018 dengan hanya lima bahasa: Inggeris, Perancis, Farsi, Bahasa Melayu dan Urdu.

Tahun ini, bahasa Sepanyol, Hindi, Tamil dan Swahili dimasukkan sebagai tambahan kepada bahasa; Cina, Turkiye, Rusia, Hausa dan Bengali.–AlHijrah Online


JANGAN MUDAH TERMAKAN DENGAN DAKYAH, PATUH SOP DAN AMBIL VAKSIN

KOTA BHARU: Setiap keputusan yang diambil kerajaan terutama dalam menangani wabak COVID-19 adalah untuk kebaikan setiap rakyat.

Menurut Mufti Kelantan, Datuk Mohamad Shukri Mohamad, masyarakat Malaysia perlu sedar dan tidak mudah termakan dengan dakyah-dakyah sesetengah pihak terutama berkenaan prosedur operasi standard (SOP) Perintah Kawalan Pergerakan (PKP) serta pengambilan suntikan vaksin.

Mohamad Shukri turut memberikan contoh akibat termakan dengan dakyah, terdapat segelintir penduduk yang sanggup melanggar SOP untuk melakukan solat berjemaah dalam jumlah yang ramai secara sembunyi.

Daripada kejadian itu berlakunya penularan jangkitan COVID-19 seperti yang berlaku di Bachok, baru-baru ini.

“Ada pihak yang mempersoalkan kenapa solat dihadkan di surau dan masjid sedangkan masjid adalah ‘rumah Allah’.

“Ramai yang mahu rapatkan saf, tetapi kita sepatutnya tahu waktu darurat kena hadkan jarak, ternyata mereka tidak nampak perbezaan di waktu aman dan darurat,” katanya memetik laporan BERNAMA.

Mengulas lanjut, masyarakat perlu patuh dengan arahan yang dikeluarkan kerajaan dalam tempoh darurat demi kesejahteraan rakyat Malaysia.

Sebelum ini, media melaporkan penduduk Kampung Pauh Lima, Kota Bharu yang sanggup menunaikan solat dalam keadaan gelap tanpa mengikut penjarakan fizikal di sebuah surau sewaktu pelaksanaan PKP. —AlHijrah Online


MALAYSIA DIJANGKA HADAPI GELOMBANG BAHARU COVID-19

PUTRAJAYA: Malaysia dijangka akan menghadapi gelombang baharu COVID-19 pada Disember depan.

Itu amaran yang diberikan oleh seorang pegawai perubatan yang bertugas di Hospital Sungai Buloh, Dr Azfar Kamal menerusi ciapan di Twitternya.

Jelasnya, lonjakan kes akan berlaku dalam tempoh dua minggu akan datang sementara pusat COVID-19 sedang melakukan persediaan bagi menghadapi gelombang baharu.

“Wad dan unit rawatan rapi (ICU) hospital kembali dipenuhi oleh pesakit COVID-19 kategori empat dan lima.

Rakyat Malaysia yang dikasihi, Please be aware that we are expecting next COVID-19 wave in December 2021.There will be surge of cases for the next 2 weeks. Covid Centre is in preparation to anticipate the next wave. Our Active wards / ICU are full with Category 4 & 5 patients.

“Tolong amalkan prosedur operasi standard (SOP), basuh tangan dan jaga jarak selain memakai pelitup muka sepanjang masa. Bagi mereka yang bakal ke luar negara, dapatkan dos penggalak segera. Jaga diri,” katanya.

Kes baharu positif COVID-19 kembali meningkat sejak kebelakangan ini dipercayai susulan aktiviti merentas negeri selain banyak sektor dibenar untuk beroperasi.–AlHijrah Online


Wisma Putra sahkan Haziq meninggal dunia

KUALA LUMPUR – Kementerian Luar Negeri telah mengesahkan bahawa
Muhammad Haziq Mohd Tarmizi, 17, ialah antara 50 mangsa yang terbunuh
dalam tragedi penembakan di Christchurch, Jumaat lepas.

Satu kenyataan yang dikeluarkan Wisma Putra awal pagi ini berkata kerajaan Malaysia mengucapkan takziah kepada keluarga Muhammad Haziq.

“Suruhanjaya Tinggi Malaysia akan menghulurkan bantuan kepada keluarganya untuk urusan pengebumian. Menteri di Jabatan Perdana Menteri Datuk Seri Dr Mujahid Yusof, juga akan berlepas ke Christchurch untuk mewakili kerajaan Malaysia dan untuk memberi sokongan kepada rakyat Malaysia yang terlibat dalam tragedi berkenaan,” menurut kenyatan itu.

Bapa Muhammad Haziq, Mohd Tarmizi Shuib juga cedera dalam serangan itu. Dua lagi rakyat Malaysia yang cedera ialah Muhammad Nazril Hisham Omar dan Rahimi Ahmad.

Kenyataan itu juga menyebut kementerian itu  mengharapkan kefahaman pihak media dan orang ramai untuk menghormati  perasaan anggota keluarga mangsa pada waktu-waktu yang sukar ini. –  SINAR HARIAN


POLIS SAHKAN SIASATAN KENYATAAN ABDUL HADI BERHUBUNG KUASA LEMBAGA PENGAMPUNAN

JOHOR BAHRU: Polis mengesahkan telah menyiasat kenyataan Presiden PAS Tan Sri Abdul Hadi Awang yang dipercayai mempertikaikan kuasa Lembaga Pengampunan dalam ceramahnya di markas parti itu di Bakri, Muar, dua hari lepas.

Ketua Polis Johor Datuk Kamarul Zaman Mamat berkata siasatan dijalankan oleh Unit Siasatan Jenayah Terkelas (D5) Bukit Aman di bawah Seksyen 4 (1) Akta Hasutan 1948.

Beliau berkata jika sabit kesalahan boleh didenda maksimum hingga RM5,000 atau penjara maksimum tiga tahun atau kedua-duanya.

“Polis Kontinjen Johor menasihatkan orang ramai agar tidak menyentuh isu 3R iaitu institusi diraja, agama dan kaum demi menjaga dan mengekalkan ketenteraman awam.

“Tindakan akan diambil kepada semua pihak tanpa mengira parti jika menyentuh isu berkenaan,” kata beliau dalam satu kenyataan di sini hari ini.

Sementara itu, Ahli Parlimen Bachok yang juga Penolong Setiausaha Agung PAS Mohd Syahir Che Sulaiman dalam satu kenyataan di media sosial “X” (dulu dikenali sebagai Twitter) hari ini mengesahkan Abdul Hadi dipanggil Bukit Aman berhubung laporan polis membabitkan ucapan beliau dalam kempen Pilihan Raya Kecil (PRK) di Simpang Jeram, Muar.

Dua hari lepas, Abdul Hadi dalam ceramah Perdana Perikatan Nasional (PN) Johor di Bakri, dipercayai telah menyentuh bidang kuasa Lembaga Pengampunan dan mendakwa cara negara ini memberikan pengampunan kepada seseorang pesalah tidak sesuai ajaran Islam.–AlHijrah Online


KAUNTER NETIZEN RAMADAN DAN SYAWAL BINCANG ISU KEMASYARAKATAN

KUALA LUMPUR: Program Kaunter Netizen istimewa Ramadan dan Syawal terbitan TV AlHijrah yang membincangkan isu-isu kemasyarakatan sejagat akan mula bersiaran pada 6 April 2022.

Rancangan bual bicara setiap Rabu dan Khamis jam 6 petang itu akan memfokuskan persoalan orang ramai berkenaan amalan pada bulan Ramadan dan Syawal.

Penceramah, Ustaz Syed Norhisyam dan Personaliti, Nina Fazurina akan menjadi pengacara bagi program tersebut yang akan turut menampilkan tetamu jemputan khas.

Kaunter Netizen musim dan wajah baharu itu turut memberi nilai tambah kepada penonton untuk mendapatkan lebih ilmu menerusi perkongsian pelbagai tips oleh Penceramah, Ustaz Yaakub Yusra.

Sementara itu dalam episod khas Kaunter Netizen Syawal pula Ustaz Syed Norhisyam dan Nina Fazurina akan berganding bersama Personaliti, Syamsul Debat untuk membincangkan topik berkenaan Aidilfitri.

Musim baharu Kaunter Netizen mendapat tajaan oleh Yiros Tours & Travel Sdn. Bhd. (Yiros) yang merupakan sebuah Agensi Pelancongan berdaftar di bawah Kementerian Pelancongan dan Kebudayaan Malaysia.

Yiros yang dimiliki sepenuhnya oleh bumiputra telah beroperasi sejak tahun 2009 dan mempunyai pengalaman yang luas dalam mengendalikan ribuan jemaah untuk mengerjakan ibadah umrah dan serta menyediakan pakej pelancongan di sekitar Asia seperti China, Vietnam dan Indonesia. – AlHijrah Online


SPRM BONGKAR SINDIKET RASUAH PENGAGIHAN KUOTA TIKET PENERBANGAN UMRAH

PUTRAJAYA: Suruhanjaya Pencegahan Rasuah Malaysia (SPRM) membongkar sindiket menentukan pengagihan kuota jumlah tempat duduk penerbangan bagi agensi-agensi pembekal perkhidmatan umrah dengan meminta rasuah kononnya berbentuk komisen.

Menurut sumber SPRM, enam individu yang terdiri daripada pengarah dan kakitangan syarikat pelancongan melibatkan enam syarikat ditahan dalam operasi khas di empat negeri iaitu Wilayah Persekutuan Kuala Lumpur, Selangor, Johor dan Kedah semalam.

Kesemua lelaki berumur antara 34 hingga 55 tahun itu kemudiannya dibawa ke Ibu Pejabat SPRM di sini petang semalam.

Menurut sumber itu, sebuah syarikat terbabit telah dilantik oleh sebuah syarikat penerbangan antarabangsa sebagai ejen tunggal untuk mengurus dan mengagihkan kuota tempat duduk bagi setiap penerbangan mengerjakan umrah.

“Modus operandi sindiket ialah mengenakan bayaran rasuah berjumlah antara RM50 hingga RM250 bagi setiap kuota tiket bagi jemaah umrah.

“Bayaran ini bagi memastikan agensi-agensi umrah mendapat kuota tempat duduk dalam setiap penerbangan yang dijadualkan,” kata sumber.

Sumber berkata sindiket itu dipercayai telah menjalankan kegiatan terbabit sejak 2018 dan dikatakan sebanyak 216,000 tiket telah diagihkan dengan bayaran rasuah sekurang-kurangnya berjumlah RM10.8 juta.

Sumber itu berkata agensi-agensi pelancongan umrah dikatakan terpaksa membayar kos tambahan berbentuk rasuah bagi memastikan kuota jemaah mereka mendapat tempat duduk penerbangan dan perkara ini dipercayai antara faktor harga tiket penerbangan umrah tinggi.

Sumber berkata kesemua yang ditahan kini direman selama empat hari bermula hari ini hingga Isnin depan (13 Feb) selepas Majistret Irza Zulaikha Rohanuddin membenarkan permohonan di Mahkamah Majistret Putrajaya di sini hari ini.

Siasatan dijalankan di bawah Seksyen 16 (a) Akta SPRM 2009, katanya.

Sementara itu, Ketua Pesuruhjaya SPRM Tan Sri Azam Baki yang mengesahkan penahanan itu berkata lebih ramai dijangka ditahan bagi membantu siasatan berhubung kes berkenaan. –AlHijrah Online


MALDIVES NYATAKAN MINAT ANJUR WORLD #QURANHOUR TAHUN DEPAN

SHAH ALAM : Menteri Agama Maldives, Dr Ahmed Zahir Ali menyatakan minat untuk menganjurkan World #QuranHour di negaranya mulai tahun depan.

Perkara itu dinyatakan kepada Timbalan Pengerusi Kumpulan Media Karangkraf, Datuk Muhammad Nasir Hamzah yang membuat kunjungan hormat ke pejabatnya di Maldives baru-baru ini.

Perkembangan positif itu diterima ketika sesi penerangan mengenai pelaksanaan program World #QuranHour yang telah memasuki edisi kelima tahun ini.

Susulan itu, Dr Ahmed Zahir meminta satu sesi perbincangan lanjut bersama Yayasan Warisan Ummah Ikhlas (WUIF) berkaitan penganjuran World #QuranHour dan program al-Quran lain.

Muhammad Nasir (empat dari kanan) menyerahkan al-Quran kepada Menteri Pelancongan Maldives, Ali Waheed ketika membuat kunjungan ke negara itu baru-baru ini.

Pada majlis sama, Muhammad Nasir turut mengadakan pertemuan dengan Menteri Pelancongan Maldives, Ali Waheed yang turut menyatakan minat menjadikan #QuranHour dan al-Quran sebagai salah satu aktiviti untuk menarik pelancong di sana.

“Jika sebelum ini setiap tahun World #QuranHour dilaksanakan di Universiti Islam Maldives, insya-ALLAH mulai tahun hadapan jabatan agamanya akan melaksanakan World #QuranHour di seluruh Maldives,” katanya.

Program World #QuranHour merupakan sebuah kempen berimpak tinggi inisiatif WUIF bertujuan menggalakkan setiap individu berinteraksi dengan al-Quran melalui baca, faham dan amal.

Ia merupakan usaha menjadikan nilai-nilai mulia daripada al-Quran membentuk jiwa berbudi dan penyayang sehingga menjadi cara hidup seharian setiap insan.

Kempen ini merupakan suatu inspirasi agar manusia mampu melonjakkan potensi diri berlandaskan kerangka fikir al-Quran. — SINAR HARIAN


KERAJAAN PERPADUAN MAHU NOKTAHKAN KEMISKINAN TEGAR SELURUH NEGARA – PM

ALOR SETAR: Datuk Seri Anwar Ibrahim berkata Kerajaan Perpaduan berhasrat menoktahkan kemiskinan tegar di negara ini yang disifatkannya sebagai mengaibkan bagi sebuah negara yang mempunyai kekayaan khazanah seperti minyak dan gas.

Perdana Menteri berkata antara negeri-negeri yang masih mencatatkan jumlah kemiskinan tegar yang tinggi adalah Sabah, Sarawak, Kelantan, Terengganu dan Kedah.

“Tanpa kecuali, kita akan pastikan masalah kemiskinan tegar ini akan dapat ditangani dengan baik, dan di Kedah melalui program-program, Kerajaan Perpaduan MADANI akan menoktahkan jumlah kemiskinan tegar di seluruh negeri Kedah.

“Saya minta seluruh jentera kerajaan Persekutuan, jentera kerajaan negeri dan majlis perbandaran untuk membantu ke arah ini kerana adalah mengaibkan bagi negara yang mempunyai keupayaan dengan khazanah besar, minyak dan gas, kelapa sawit dan pelbagai industri (tetapi) tidak boleh menyelesaikan soal asas, yakni kemiskinan tegar dalam negara,” katanya.

Beliau berkata demikan ketika menyampaikan sembah ucapan menjunjung kasih sempena keberangkatan Sultan Kedah Al-Aminul Karim Sultan Sallehuddin Sultan Badlishah di Majlis Rumah Terbuka Malaysia MADANI di sini hari ini.

Anwar berkata Kedah adalah negeri yang diberikan tumpuan oleh kerajaan Persekutuan, yang memutuskan untuk memberikan satu peruntukan perbelanjaan yang tinggi kepada negeri itu berbanding tahun-tahun sebelumnya yang mencecah RM1.6 bilion untuk tahun ini.

Beliau berkata jumlah itu tidak merangkumi beberapa langkah lain seperti bantuan untuk sekolah dan klinik daif, selain projek-projek bekalan air di beberapa daerah di Kedah.

“Baru-baru ini bila saya ke China ada cadangan untuk meningkatkan pelaburan di Kulim Hi-Tech Park, dan untuk pengetahuan rakyat saya memberi jaminan untuk berikan kerjasama penuh bagi mempercepatkan proses itu.

“Insya-Allah dengan kerjasama kerajaan negeri dan pihak berkuasa tempatan berkenaan, ini akan dapat memacu pertumbuhan yang lebih bermakna di Negeri Kedah Darul Aman,” katanya.

Selain itu, Perdana Menteri berkata ada beberapa permohonan lain untuk Kedah yang akan dipertimbangkan, dan beliau menekankan bahawa kerajaan akan terus memelihara nasib rakyat termasuk di negeri-negeri yang tidak bersama dalam Kerajaan Perpaduan.

Anwar berkata kerajaan juga menerusi Belanjawan MADANI yang dibentangkan baru-baru ini telah menambah bantuan kepada pesawah padi yang merupakan rekod tertinggi berbanding peruntukan pada tahun sebelum ini.

Beliau berkata jumlah peruntukan yang diumumkan dalam belanjawan itu menunjukkan negara mempunyai keupayaan dengan memastikan semua pihak dapat bermuafakat menguruskan ekonomi negara, membawa pelaburan dan perbelanjaan tertumpu kepada kepentingan rakyat.

“Sebab itulah soal yang amat ditekankan dalam negara adalah soal pengurusan dan tata kelola kerajaan Malaysia, dan saya percaya Kedah mampu diangkat sebagai negara makmur, negara berjaya, negara cemerlang, negara MADANI, andai kata kita dapat urus negara dengan baik, menolak amalan dan kebobrokan rasuah di samping penyalahgunaan kuasa, dan menggunakan seluruh kekuatan jentera untuk menjaga kebajikan rakyat dan keharmonian semua kaum,” katanya.

Mengulas mengenai sambutan rumah terbuka hari ini, Anwar berkata ia adalah kali pertama diadakan majlis besar-besaran bersama rakyat dihadiri oleh bukan sahaja menteri-menteri, tetapi juga dengan kehadiran ramai duta-duta dan pesuruhjaya tinggi, jumlah paling ramai di luar dari Putrajaya dan Kuala Lumpur.

“Majlis ini adalah untuk rakyat bersama dengan pimpinan, bagi menyatakan penghargaan Kerajaan Perpaduan kepada rakyat dan mengeratkan hubungan silaturahim di kalangan kita tanpa mengira kaum, parti (politik) atau agama.

“Inilah kekuatan yang ada dalam masyarakat Malaysia ini dan untuk kita maju terus meningkat sebagai negara MADANI yang boleh memangkin melalui beberapa program dan juga memacu pertumbuhan yang bermakna hanya dengan kesatuan yang ampuh,” katanya.

Majlis turut dihadiri dua Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof, Menteri Besar Kedah Datuk Seri Muhammad Sanusi Md Nor, Menteri Dalam Negeri Datuk Seri Saifuddin Nasution Ismail, Menteri Komunikasi dan Digital Fahmi Fadzil serta barisan jemaah menteri. —AlHijrah Online


JEMAAH UMRAH MENINGGAL DUNIA DI KLIA

KUALA LUMPUR: Seorang jemaah wanita menghembuskan nafas terakhirnya sebaik tiba di Lapangan Terbang Antarabangsa Kuala Lumpur (KLIA) selepas menunaikan umrah.

Wanita berkenaan difahamkan rebah dan pengsan selepas keluar daripada pintu pesawat.

Mangsa telah dibantu oleh kru pesawat dan pasukan perubatan namun disahkan meninggal dunia di lokasi kejadian.

Berdasarkan laporan, jenazah Allahyarham dari Kota Tinggi, Johor itu telah selamat diuruskan dengan kerjasaman baik kru Malaysia Airlines, pegawai Malaysia Airport Berhad dan polis KLIA.

Jenazah juga telah dihantar ke Hospital Serdang untuk tindakan selajutnya. – AlHijrah Online


LAPAN WARGA CHINA DIISYTIHAR PERSONA NON GRATA

KUALA LUMPUR: Lapan warga China diisytiharkan ‘persona non grata’ disebabkan terlibat dengan jenayah komersial di ibu negara pada 21 Oktober lalu.

Ketua Polis Kuala Lumpur Datuk Saiful Azly Kamaruddin berkata, hasil serbuan yang dilakukan, seramai 19 warga China termasuk seorang bayi dan seorang individu tempatan ditahan kerana disyaki terbabit dengan aktviti penipuan dalam talian.

Daripada jumlah tersebut, lapan warga China telah pun diisytiharkan sebagai ‘persona non grata’ yang diperolehi dari mahkamah pada 8 Disember lalu.

Tambahan Saiful Azly, ini merupakan kumpulan yang pertama dikenakan tindakan tersebut bagi kesalahan jenayah yang dilakukan.

Polis Kuala Lumpur juga telah membuat permohonan bagi pengisytiharan ‘persona non grata’ terhadap 23 lagi warga asing yang telah ditangkap kerana terlibat dengan jenayah yang sama pada 29 November lalu.

Pertuduhan kes dilakukan pada 11 Disember lalu mengikut Seksyen 420 Kanun Keseksaan di Mahkamah Kuala Lumpur dan permohonan pengisytiharan tersebut dilakukan semalam.

Menurut Saiful Azly, ‘persona non grata’ adalah orang yang tidak dapat diterima oleh sesebuah negara selama-lamanya selepas didapati bersalah melakukan kesalahan jenayah berat semasa dia berada di sesebuah negara.—AlHijrah Online


KERETA TERBABAS, JATUH DALAM KAWASAN PEMBAIK PULIH KABEL BAWAH TANAH

KUALA LUMPUR: Sebuah kereta yang dipandu seorang wanita terbabas dan terjatuh ke dalam kawasan pembaik pulih kabel bawah tanah, di Jalan AU3 Setiawangsa menghala Ampang, di sini pagi semalam.

Ketua Polis Daerah Wangsa Maju Supt Ashari Abu Samah berkata, kejadian berlaku kira-kira jam 7.30 pagi melibatkan wanita berusia 32 tahun bersama anaknya yang menaiki kenderaan jenis Toyota Vios telah melanggar penghadang air atau ‘water barrier’ di lokasi kejadian.

“Akibat pelanggaran itu, wanita terbabit dan anaknya tidak mengalami kecederaan dan kenderaan mangsa kemudian ditunda keluar dari kawasan pembaik pulih.

“Kes diklasifikasikan di bawah Seksyen RULE 10 LN 166/59 iaitu tidur semasa memandu atau lalai mengawal pergerakan kenderaan dengan baik dan kes masih dalam siasatan pihak polis,” katanya dalam satu kenyataan.

Tular video di media sosial memaparkan orang awam yang berada di lokasi kejadian membantu wanita dan anaknya untuk keluar dari kereta yang terjatuh dalam kawasan pembaik pulih kabel bawah tanah.–AlHijrah Online


KETETAPAN BAHARU PEMAKAIAN PELITUP MUKA DIUMUM RABU INI

KUALA LUMPUR: Kementerian Kesihatan (KKM) akan membuat pengumuman mengenai ketetapan baharu pemakaian pelitup muka selewat-lewatnya Rabu ini.

Menteri Kesihatan, Khairy Jamaluddin berkata, Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka pada minggu lalu.

Bagaimanapun, beliau masih dalam proses mengumpul pandangan orang ramai berhubung perkara itu, sebelum mengumumkan sebarang keputusan.

“Kita sudah mengadakan mesyuarat Jawatankuasa Eksekutif Kesihatan Awam yang dipengerusikan oleh saya minggu lalu.

“Dulu, jawatankuasa ini hanya melihat kepada isu COVID-19, tetapi sekarang kita lihat kepada semua masalah kesihatan awam,” katanya dalam sidang media selepas Majlis Perasmian Penutupan Minggu Kesedaran Pendermaan Organ Peringkat Kebangsaan 2022 di sini, hari ini.—AlHijrah Online


PENGKHIANAT PENGUATKUASA, TIADA MAAF BAGIMU!

“Ada penguatkuasa menerima sehingga RM10,000 hanya bagi satu transaksi kegiatan penyeludupan” demikian kata Ketua Polis Johor, Datuk Ayob Khan Mydin Pitchay berhubung habuan yang diterima penguatkuasa yang bersekongkol dengan sindiket penyeludupan migran di negara ini.

Dengan bayaran setinggi itu, tidak terkejut jika  penguatkuasa hatta pangkat tinggipun sanggup ‘menjual integriti’ mereka demi wang.

Apa yang menjadi persoalan penulis, perkara ini sememangnya bukan baru, namun sampai bila?

Adakah mahu sampai negara ini dipenuhi dengan pendatang asing baru mahu tindakan diambil?

Semalam  dalam sidang media di Johor Bahru, Ayob Khan mendedahkan 18 pegawai dan anggota agensi penguatkuasa ditangkap selepas disyaki terlibat dalam banyak sindiket penyeludupan migran di Perairan Johor Timur.

Kesemua mereka yang berumur 24 hingga 41 tahun itu, ditahan dalam operasi susulan pada 15 Jun hingga 18 Jun, hasil tangkapan  40 suspek penyeludupan migran pada 4 jun lepas.

Ayob Khan berkata ada juga di antara penguatkuasa yang menerima bayaran bulanan daripada sindiket berkenaan sebanyak RM500 hingga RM1,000.

“Ada satu insiden salah seorang anggota polis dapat kesan aktiviti tekong yang cuba seludup migran dan syabu. Dalam satu transaksi anggota dibayar RM10,000 bayangkan berapa kali dia dapat? Jadi saya rasa tak ada amaran kita terus tangkap je.” kata Ayob Khan dalam sidang media semalam.

Lebih mengejutkan penulis, ia  sudah berlanjutan sejak tiga tahun lalu.

Bayangkan jumlah kutipan yang telah dikaut pengkhianat negara sepanjang tempoh itu?

Ayob Khan berkata pengkhianatan itu bukan sahaja membabitkan pegawai rendah dalam Polis Diraja Malaysia (PDRM) tetapi sehingga pangkat Asisten Superintendan (ASP).

Mereka yang disyaki melakukan tindakan khianat kepada negara ini akan disiasat di bawah seksyen 130V hingga Seksyen 130ZB Bab VIB Jenayah Terancang, Kanun Keseksaan, dengan mengguna pakai prosedur siasatan dibawah Akta Kesalahan Keselamatan (Langkah-Langkah Khas) 2012 SOSMA.

Dari kaca mata penulis selagi ada dalang lebih-lebih lagi dari ‘dalam’ disebalik kemasukan migran ini, selagi itu isu PATI tidak pernah akan selesai

Penguatkuasa sepatutnya menjalankan amanah mereka sehingga menutup lorong-lorong tikus untuk kemasukan migran dan bukannya ‘mencipta lorong hitam’ lain untuk mereka kaut keuntungan dan menyusahkan kerajaan.

Tindakan tim Ayob Khan ini perlu diteruskan bagi memastikan penguatkuasa yang belot kepada negara tidak akan dapat hidup dengan dengan duit haram! — AlHijrah Online

Penulis adalah Editor / Penerbit Berita Alhijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


MAJLIS RAJA-RAJA MELAYU BERSIDANG BINCANG PM KE-9

KUALA LUMPUR: Perbincangan Khas Majlis Raja-Raja Melayu yang dijadual berlangsung pada jam 2.30 petang hari ini dijangka akan membincangkan berkenaan calon Perdana Menteri Malaysia yang ke-9.

Semalam, Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima menghadap 114 ahli Parlimen secara berperingkat susulan penyerahan surat akuan bersumpah (SD) kepada Istana Negara berkenaan calon perdana menteri yang baharu, pada 18 Ogos Rabu lalu.

Mereka yang dipanggil menghadap adalah Ahli Parlimen yang mewakili Barisan Nasional (BN), Perikatan Nasional (PN), Gabungan Parti Sarawak (GPS) serta ahli Parlimen Bebas.

Bagaimanapun, ahli Parlimen daripada Pakatan Harapan (PH) dan selainnya tidak dipanggil menghadap Seri Paduka Baginda, setakat semalam.

Al-Sultan Abdullah sebelum ini mengingatkan ketua dan wakil parti-parti politik yang menang seharusnya bekerjasama dengan pihak yang tidak berjaya dan bersedia bekerja dalam sepasukan demi memastikan keamanan dan keharmonian negara.–AlHijrah Online


AYUH SEGERAKAN PRU 14 : MUSUH KINI LUKA PARAH

Tiga minggu sebelum PRK Sungai Besar, Ketua Umno Bahagian Kuala Selangor meletakkan sasaran menang lebih 2 ribu undi sebagai langkah mengukuhkan reputasi Umno dalam persediaan menghadapi PRU 14 akan datang.

“Umno kena berusaha sedaya-upaya. Ini peluang terbaik untuk membuktikan Umno kembali diterima pengundi Selangor,” kata Datuk Ishak Harun.

Sebagai bahagian Umno yang berjiran dengan Sungai Besar, Ishak sedar, keputusan PRK ini turut memberi kesan kepada Parlimen Kuala Selangor yang diwakili Datuk Irmohizam Ibrahim. Kebetulan Irmohizam juga menang tipis pada PRU lalu.

Seminggu sebelum PRK Sungai Besar, Pengarah Strategik dan Penyelidikan, Pejabat Perdana Menteri, Datuk Shahlan Ismail memaklumkan, calon BN di kedua-dua kawasan termasuk di Kuala Kangsar sedang mendahului dengan dua mata. Masih banyak cabaran perlu ditangani kerana tempoh kempen masih berbaki seminggu.

12 jam sebelum Hari Mengundi, portal pembangkang menyiarkan analisis sebuah pusat kaji selidik yang mengadakan temubual dengan 402 pengundi yang menjadi sampel trend mengundi di kedua-dua kawasan. Maklum balas kajian itu dilaporkan sebagai: BN mampu menang tipis di Kuala Kangsar tapi ada kemungkinan kejutan berlaku di Sungai Besar.

4 jam sebelum pembuangan undi, seorang rakan wartawan pada waktu sahur mengirimkan pesanan WhatsApp melahirkan keyakinan berdasarkan momentum akhir, Umno akan kalah di Kuala Selangor.

Banyak hisab dan rukyah dibuat dengan pelbagai andaian. Termasuk perpecahan undi Melayu kepada tiga parti, serta undi solid kaum Cina Dap pada PAN akan menjadi punca kekalahan calon Umno.

Walaupun diberikan pengiraan bahawa Umno akan kekal dengan undi solid yang diperolehi pada PRU lepas serta Pas dan PAN yang tertekan kerana berkongsi baki undi pembangkang, tidal semua dapat menerima pandangan ini.

Isu 1MDB, isu penggunaan kapal terbang sewaan yang dibangkitkan Naib Presiden PKR, Rafizi Ramli serta isu GST sudah menjadi bagasi kepada calon BN. Malah, diburukkan lagi dengan isu konspirasi Umno dan Pas dalam isu pembentangan Usul Persendirian Pas mengenai RUU 355 bakal memusnahkan impian BN untuk mempertahankan kerusi.

Ini fobia utama yang melingkari apa saja perkara apabila kita bercakap mengenai peluang Umno untuk bertahan. Malah, apalagi untuk diperpanjangkan dengan analisis BN bakal menang dengan majoriti undi besar.

Semalam keputusan diumumkan. Seperti bom jerangkap jadinya. Meletup tiba-tiba apabila kedua-dua calon Umno berjaya memastikan BN menang dengan majoriti undi yang amat besar, serta tidak pernah dibayangkan sesiapa pun.

Dua angka majoriti cantik iaitu 9191 di Sungai Besar dan 6969 di Kuala Kangsar, sesuatu yang membuatkan ramai pihak termenung. Rafizi pasti menjadi orang yang paling berduka cita, kerana kempen anti Rosmah yang dijalankannya secara agresif sepanjang tempoh kempen tidak menghasilkan manfaat.

Rafizi pakar dalam strategi membunuh karektor. Dia cekap memainkan sentimen kebencian secara strategik. Malah, Rafizi hampir berjaya memusnahkan pemimpin PKR sendiri. Rafizi memang menyimpan banyak cerita-cerita kebencian yang pasti akan digunakan menyerang calon-calon BN pada PRU 14 akan datang. Kisah kapalterbang hanya satu daripada ratusan cerita yang masih dalam simpanan Rafizi untuk bekal PRU 14 nanti.

Umno dan BN tidak perlu takut. Keputusan PRK semalam membuktikan, parti kerajaan itu tidak perlu fobia dengan isu-isu yang ada. Rakyat mahukan merit program pembangunan menuju masa depan. Isu GST dan 1MDB sudah melalui rally panjang dan meletihkan. Terlalu banyak cerita hingga isu tersebut sudah dilihat carca-marba.

PAN akan bertanding di semua kawasan Pas, dan Pas akan bertanding di kawasan Melayu PKR. Carta pertembungan tiga parti utama antara BN, Pakatan Harapan dan Pas akan mewarnai PRU 14. Dalam permusuhan tanpa batas antara PAN dan Pas, serta Pas dan Dap juga krisis dalaman PKR, adalah merit utama untuk BN kembali menang dengan majoriti dua pertiga di Dewan Rakyat.

Ayuh! Mulakan langkah segera menuju PRU 14. Musuh sudah teruk tercedera.


PULUHAN MAUT, CEDERA DALAM PENGEBOMAN ISRAEL KE ATAS SEBUAH SEKOLAH DI GAZA

GAZA:  Tentera penceroboh Israel pada Jumaat malam mengebom sebuah sekolah Agensi Bantuan Pertubuhan Bangsa-Bangsa Bersatu untuk Pelarian Palestin (UNRWA) di kawasan al-Saftawy, utara Semenanjung Gaza.

Kemudahan itu menjadi tempat perlindungan ribuan penduduk Palestin yang hilang tempat tinggal akibat konflik di Gaza.

Agensi Berita Palestin (WAFA) melaporkan pesawat pejuang Israel mengebom Osama Bin Zaid School, membunuh dan mencederakan berpuluh-puluh orang.

Rakaman video dan foto menunjukkan mayat-mayat mangsa berkecai akibat serangan udara itu.

Menurut beberapa sumber tempatan, tentera Israel secara langsung menyasarkan sekolah itu, ketika ribuan orang berada di dalam bangunan berkenaan.–AlHijrah Online


BICARA EBIT LEW: 436 KEPING GAMBAR DIPEROLEH DARIPADA TELEFON BIMBIT

TENOM: Saksi ketujuh perbicaraan kes pendakwah Ebit Irawan Ibrahim Lew atau Ebit Lew memberitahu Mahkamah Majistret di sini bahawa sebanyak 436 keping gambar telah diperoleh daripada sebuah telefon bimbit jenama Samsung Galaxy A31 berkaitan kes itu yang dihantar ke makmal forensik Polis Diraja Malaysia (PDRM).

Juruanalisis Kanan Audio Video PDRM ASP Latifah Abdul Aziz, 43, berkata selain gambar itu, terdapat empat rakaman video dan 219 gambar tangkap layar juga diperoleh daripada telefon bimbit berkenaan.

Latifah berkata telefon bimbit yang disimpan dalam sampul surat berwarna putih itu telah dihantar ke makmal forensik PDRM Cheras Selangor pada 9 Ogos 2021 kira-kira 3.20 petang iaitu tempat beliau bertugas.

Setelah menerima telefon bimbit itu, beliau telah membuat pemeriksaan fizikal bagi memastikan telefon itu tiada kerosakan dan berfungsi dengan baik sebelum membuat analisis terhadap telefon bimbit itu pada tarikh yang sama.

“Saya menjalankan proses ‘extraction’ ke atas barang kes (telefon bimbit) dengan menggunakan perisian XRY dan mengenal pasti data yang diperlukan oleh pegawai penyiasat,” katanya dalam pemeriksaan utama oleh Timbalan Pendakwa Raya Nor Azizah Mohamad hari ini.

Latifah berkata beliau mengambil masa kira-kira tiga jam untuk membuat analisa kandungan yang terdapat dalam telefon bimbit itu sebelum menyalin data yang diperoleh itu ke dalam dua cakera padat PDRM yang dilengkapi dengan ciri-ciri keselamatan.

Katanya satu CD itu tersimpan 436 gambar berserta empat rakaman video manakala satu CD lagi adalah 219 gambar tangkap layar daripada aplikasi WhatsApp.

Dalam pemeriksaan utama oleh Timbalan Pendakwa Raya Zahida Zakaria, Latifah juga turut memberitahu bahawa hasil pemerhatiannya mendapati bahawa empat video yang ditayangkan dalam mahkamah pada hari ini tidak mengalami sebarang pengubahsuaian.

Hal ini kerana keempat-empat video daripada telefon bimbit yang dimainkan itu bergerak secara ‘frame by frame’ kerana video yang telah diubah suai akan mengalami satu situasi yang dikenali sebagai ‘jumping’.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan itu membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan bersambung esok.–AlHijrah Online


TIADA KETETAPAN CAJ PEMERIKSAAN KESIHATAN PEMANDU E-HAILING

GOPENG: Kementerian
Kesihatan (KKM) tidak membuat sebarang ketetapan kadar caj pemeriksaan
kesihatan ke atas pemandu e-hailing yang memohon atau memperbaharui lesen
kenderaan pengangkutan awam (PSV).

Timbalan
Menterinya, Dr Lee Boon Chye berkata, ini kerana fokus kementerian adalah untuk
memastikan setiap pemeriksaan kesihatan itu dijalani mengikut keperluan
ditetapkan dan prosedur yang betul.

“Dari segi caj (perkhidmatan), biarlah pasaran yang membuat keputusan. Jika ada yang menawarkan pada kadar lebih rendah, itu terpulang kerana itulah ketetapan pasaran.

“Di pihak kementerian kita hanya nak pastikan pemeriksaan itu betul-betul dijalankan dengan cara yang baik dan pada tahap memuaskan,” katanya kepada pemberita selepas merasmikan Sambutan Hari Keselamatan dan Kesihatan Pekerjaan Sedunia peringkat Jabatan Kesihatan Negeri Perak di Pusat Transformasi Luar Bandar (RTC) Gopeng hari ini.

Hadir sama Pengarah
Kesihatan Perak, Dr Ding Lay Ming dan Pengarah Jabatan Keselamatan dan
Kesihatan Pekerjaan (JKKP) Perak, Ir Zamzurin Maarof.

Beliau berkata
demikian ketika mengulas mengenai gesaan Persatuan Perubatan Malaysia (MMA)
yang mahu Kementerian Kesihatan menyiasat jenis pemeriksaan kesihatan yang
ditawarkan kepada pemandu e-hailing dengan harga RM20.

Persatuan Pemandu Perkhidmatan E-Hailing Malaysia (MeHDA) sebelum ini meminta kerajaan membatalkan keputusan menetapkan kadar pemeriksaan kesihatan kepada pemohon atau mereka yang membaharui lesen PSV kepada RM80 seorang.

Mengulas lanjut,
Ahli Parlimen Gopeng itu berkata, dalam hal itu, kementerian sedia menjalankan
siasatan termasuk melakukan ujian sampel bagi menentusahkan pemeriksaan
kesihatan dijalani pemandu e-hailing sebelum ini mengikut keperluan ditetapkan.

Katanya, adalah
sukar untuk menyatakan sama ada dengan bayaran RM20 itu, mereka telah
mendapatkan perkhidmatan pemeriksaan yang berkualiti atau sebaliknya.

“Kita akan
siasat, mengambil sampel dan tengok adakah mereka (pemandu e-hailing) yang
diluluskan ini betul-betul menjalani pemeriksaan dengan tahap memuaskan,”
katanya. – SINAR HARIAN


HUBUNGAN KAUM, AGAMA SEMAKIN PARAH DI MALAYSIA

Oleh Datuk Dr Hussamuddin Yaacub

Saya terpanggil untuk memberikan kenyataan ini kerana saya melihat kepada petanda yang tidak sihat sedang berlaku di negara kita. Bila isu hiasan tanglung di sebuah sekolah diprotes dan tujuh orang menteri termasuk Timbalan Perdana Menteri (Datuk Seri Dr Wan Azizah Ismail) terpaksa turun ke sekolah untuk mempertahankan tanglung, saya melihat ada sesuatu yang tidak kena. Semasa saya kecil, kita bermain tanglung. Kita beli tanglung dan sambut bersama-sama dengan orang Cina.

Saya melihat tindakan tujuh menteri turun ke sekolah untuk menyelamatkan tanglung tidak produktif. Ia hanya menyebabkan orang Islam yang tidak benci tanglung sekarang semakin benci dengan tanglung. Mereka boleh bezakan apabila isu jawi diasak oleh Persatuan-Persatuan Lembaga Pengurus Sekolah Cina (Dong Zong) dan pemimpin bukan Melayu, pemimpin-pemimpin Melayu senyap. Ini menyebabkan orang Melayu marah.

Timbalan Perdana Menteri, Datuk Seri Dr Wan Azizah Wan Ismail (tiga dari kanan) menandatangani tanglung ketika hadir ke Sekolah Menengah Kebangsaan (SMK) Pusat Bandar Puchong 1, Selangor kelmarin.

Saya bukan seorang yang cauvinis. Sejarah membuktikan saya dibesarkan dalam kawasan orang Cina. Kawan-kawan saya semua orang Cina, orang bukan Melayu. Saya bersekolah dengan orang bukan Melayu. Jadi saya seorang yang sudah hidup dalam zaman harmoni. Tetapi bila saya lihat keadaan kini, saya rasa wujud pengurusan yang salah oleh kerajaan sekarang. Ia dibawa oleh pengurusan kerajaan yang tidak bagus sebelum ini tetapi tidak ditangani dengan baik oleh pengurusan kerajaan sekarang.

Saya bukan orang politik, bukan seorang pemimpin. Saya hanya seorang penjual surat khabar dan penjual buku. Kenapa saya terpanggil untuk bercakap isu ini? Sebab dalam aplikasi WhatsApp sudah ada pihak mula pungut nama orang hendak berjihad. Ini sangat bahaya. Dengan apa yang berlaku di Iran dan Iraq, semangat orang Islam sedang membara. Saya rasa semua ini perlu dihentikan.

Pemimpin kena lakukan sesuatu untuk hentikan semua ini. Jangan biarkan. Kita sudah biarkan isu jawi, isu Dr Zakir Naik selama beberapa bulan. Yang menentang adalah pemimpin dalam kerajaan sendiri. Sedangkan isu jawi kerajaan yang cadangkan. Jadi apa semua ini? Seruan saya kepada semua pemimpin, tolong lakukan tindakan yang tepat dan bukannya tindakan bersifat popular semata-mata.

Saya tahu saya mengambil risiko yang tinggi. Saya orang kecil tetapi saya sayangkan negara saya. Saya tidak mahu negara saya terbakar kerana orang Melayu sekarang ini sedang meluat dan marah. Bagi saya isu ini remeh. Isu ini kecil. Apa jadi dengan toleransi yang kita bina bertahun-tahun?

Tetapi sekarang bila timbul isu tiga muka surat untuk memperkenalkan jawi di sekolah dan jawi yang hendak diperkenalkan adalah yang ada dalam logo polis dan wang kertas. Sebenarnya itu cara untuk mengenali negara kita sedangkan wang negara China pun ada jawi. Pengajaran jawi ditentang oleh Dong Zong dan pemimpin Pakatan Harapan (PH) daripada bukan Islam.

Jadi apa yang anda hendak lakukan? Inilah menyebabkan orang semakin tidak yakin kepada PH. Kita pilih PH untuk mengharapkan perubahan daripada tidak baik kepada lebih baik tetapi sekarang kesan paling tidak baik. Dahulu walaupun tidak begitu harmoni tetapi keadaan tidak seteruk sekarang.

Saya keluar untuk memberi seruan kepada pemimpin, kepada rakyat dan media, jangan apikan ini lagi. Jangan sampai terbakar terutamanya portal-portal, kalau netizen itu memanglah kita faham kerana mereka emosi.

Kehidupan mereka susah, ekonomi tidak baik, mereka emosi tetapi portal-portal yang besar mengapi-apikan. Sebagai contoh, kes soalan Dr Zakir Naik di Universiti Malaysia Perlis (UniMAP).

Ia satu isu kecil. Soalan dalam subjek etnik dan di peringkat universiti, kita seharusnya terbuka kepada fikiran-fikiran sebegitu tetapi Lim Kit Siang pun komen.

Jadi saya rasa kalau orang macam Lim Kit Siang pun ambil isu kecil yang remeh ini, yang hanya berapa orang ambil peperiksaan itu, tetapi kerana ada hantu yang berkongsi dan diambil oleh portal dan dikomen oleh jaguh-jaguh yang hendak jadi wira kepada bangsa mereka. Mereka jaguh yang berfikiran kecil. Kalau tokoh berfikiran besar, mereka tidak akan buat tindakan seperti itu kerana isu ini remeh. Tetapi dengan sendirinya orang Cina marah. Orang India marah dengan UniMAP. Minta Naib Canselor UniMAP, Profesor Ir Ts Dr R Badlishah Ahmad berhenti.

Orang Melayu tidak marah ke? Bila kamu semua bercakap, kamu tidak kaji kesannya kerana kamu mahu jadi wira orang Cina, India dan orang Melayu pula membalas nak jadi juara. Jadi untuk sebarang tindakan akan ada kesannya. Jadi hentikan perkara sia-sia ini.

Sepatutnya lagi tinggi kita sebagai pemimpin, lagi bijak. Pemimpin sepatutnya membawa penyelesaian. Isu jawi, isu Dr Zakir Naik, isu UniMAP. Semua itu masalah. Semuanya ada jalan penyelesaian. Jalan penyelesaiannya adalah bertimbang rasa. Kalau kita biarkan selama 20 bulan didebatkan secara terbuka dan pemimpin-pemimpin yang berotak kecil komen dengan mulut yang lantang menyebabkan isu menjadi besar dan membakar semangat orang Cina yang tidak faham isu jawi itu tiga muka surat, mereka ingat hendak tukar agama ke?

Semasa kecil saya dibesarkan dalam 90 peratus masyarakat Cina. Saya tidak jadi macam Cina. Hari-hari saya pergi rumah Cina. Kawan saya orang Cina, datang makan rumah saya. Ayah saya ustaz. Mereka tidak masuk Islam. Tetapi kenapa dulu harmoni? Kerana kamu semua main politik perkauman dan sekarang negara sedang hampir terbakar. Anda semua perlu hentikannya. Saya minta maaf. Saya bercakap dalam nada ini. Walaupun saya orang kecil, saya sayang negara saya, saya sayang bangsa saya dan saya yakin majoriti rakyat bersetuju dengan saya. Cuma mereka tidak bercakap.

Contoh dalam isu jawi yang sebegitu ringan, apa yang kita perlu buat ialah menteri-menteri yang bukan Islam ini perlu perjelaskan kepada Dong Zong. Berapa ramai orang bukan Islam masuk Islam. Lebih ramai orang bukan Islam masuk Kristian. Dan ada orang Melayu yang pindah agama. Tetapi kita besarkan isu kecil.

Saranan saya kita kena bertolak ansur. Hentikan sekarang. Hentikan perbincangan terbuka. Arahkan semua media termasuk Sinar Harian. Saya sanggup dan akur. Sinar Harian kenapa kadang-kadang kita terpaksa jawab sebab media-media lain gasak. Awak tengok sejarah saya selama 40 tahun dalam Kumpulan Karangkraf. Saya buat Watan, Eksklusif. Kita sederhana. Betul kita kritikal tetapi kita bertanggungjawab.

Sekarang keterbukaan media, kualiti wartawan sudah hancur. Dia menulis tidak kira sensitiviti. Tajuk-tajuk juga menghancurkan. Saya seru kerajaan kawal mereka ini.

Sinar Harian sepatutnya, kalau dari segi portal, kita paling tinggi dan saya buat seruan ini bukan saya takut Malaysiakini, The Malaysian Insight. Kami lagi tinggi kedudukannya daripada mereka. Lihatlah rekod media sosial kami. Orang Melayu percaya kepada kita. Orang Melayu mengharapkan kita. Dan mesej saya kepada anda semua bahawa yang memenangkan PH, bukan orang Cina. Yang memenangkan orang PH adalah 10 hingga 15 peratus orang Melayu yang kecewa dengan pentadbiran lama, yang memberi sokongan kepada pentadbiran PH.

Jadi kenapa pemimpin-pemimpin Melayu dalam PH sunyi senyap dalam isu jawi. Amanah dan PKR tidak bercakap. Membiarkan Dr Maszlee Malik seorang diri. Sedangkan di sebelah sana pemimpin kecil jangan kira, pemimpin negara pun menentang. Jadi kalau betul nak selamatkan negara, kita perlu lakukan sesuatu.

Semua orang terutama pemimpin dahulu kena berhenti bercakap isu ini dan berhenti mengapikan isu-isu ini. Maknanya kita kena rasional dan tawarkan penyelesaian.

Bagi saya senang, Dong Zong sudah berapa puluh tahun lamanya berkeras dalam isu ini dan sekarang tengok apa jadi, kesannya semakin buruk.

Tengok negara lain. Saya bukan chauvanis tetapi pergilah ke Thailand. Orang Cina ke, orang India ke, orang Pakistan ke, orang Pashtun pun. Semua cakap Siam, boleh faham bahasa Siam.

Sekarang kerana anda tidak terima bahasa Melayu, tidak mahu belajar bahasa Melayu, (dalam soal ini) saya tidak bercakap sekolah satu aliran. Anda hendak belajar bahasa Melayu pun tidak mahu. Selagi anda berkeras, orang Melayu akan berkeras dan isu ini akan diambil kesempatan oleh orang dipengaruhi emosi negatif yang ada kepentingan (tertentu). Jadi kita kena bersikap terbuka menerimanya.

Cadangan saya mudah sahaja. Pemimpin DAP dan PKR yang ada dalam PH kena faham betul-betul kandungan tiga muka (pengenalan tulisan jawi dalam buku teks sekolah rendah).

Mereka kena anjurkan jelajah bagi memberi penerangan dan meyakinkan orang ramai bahawa semua pihak boleh terima dengan hati terbuka.

Bila mereka boleh menerimanya, orang Melayu tidak akan mempersoalkan pasal isu tanglung kerana (tradisi itu) sudah berpuluh tahun kita terima.

Punca orang Melayu marah Dong Zong hanya disebabkan mereka tidak terima jawi. Tetapi saya tidak akan sokong anda kalau kerajaan atau Dr Maszlee (mahu menetapkan) semua pengajian bahasa Melayu dalam jawi. Saya akan menjadi antara orang menentangnya.

Akan tetapi, kerana tiga muka surat sahaja pun yang kandungannya bukan semua tulisan jawi, ini pun payah kamu tidak boleh terima. Kalau kamu mahu hidup harmoni beratus tahun lagi, kamu kena terbuka terima pengenalan tulisan jawi.

Jadi (sekiranya) anda terima ini, orang Melayu akan reda dan tidak akan mempersoalkan tradisi pakai tanglung atau tidak mempersoalkan sekolah Cina dan sebagainya.

(Mengenai) isu (penceramah terkemuka) Dr Zakir Naik, apa Zakir Naik boleh buat. Dia hanya mewakili satu orang sahaja. Mengapa anda sangat takut dan dengar nama dia sahaja sudah histeria macam ada hantu?

Jadi saranan saya kalau mahu keamanan, kedua-dua pihak (perlu bersikap terbuka) dan seruan saya kepada orang Melayu, kita kena berubah dan kita tidak lagi bersentimen.

Agama kita mengajar soal toleransi dan dalam al-Quran ada cakap kita kena menghormati penganut agama lain dan tanggungjawab kita adalah untuk melindungi mereka. Tetapi saya boleh faham mengapa orang Cina takut Islam, perangai orang Islam pun hodoh.

Di masjid pun boleh bergaduh. Majoriti jawatankuasa masjid bergaduh sesama sendiri. Kalau di masjid pun bergaduh, apatah lagi di tempat lain.

Sekiranya sumbangan diterima digunakan untuk bantu orang miskin, pastinya tiada masyarakat B40 atau BR1M kerana sistem Islam cukup cantik.

Tetapi mereka yang mengurus tidak betul. Buat apa bina masjid cantik-cantik tetapi tidak ada orang datang? Kenyataan saya ini mungkin buat orang Melayu marah tetapi ini adalah realiti yang dihadapi oleh masyarakat kita. Kenapa orang Cina takut, kerana kita sendiri tidak betul.

Sekarang kita kena betulkan, sebab itu saya buat World Quran Hour. Saya buat kempen mengaji al- Quran, supaya orang Melayu faham agama mereka. Bila anda faham agama anda sendiri, maka anda akan ada kerangka pemikiran al-Quran.

Bila ada sistem operasi al-Quran, dengan sendiri akhlak anda akan menjadi terpuji. Kita hanya sibuk dengan majlis-majlis besar tetapi melupakan kepada pengisiannya.

Jadi kepada pemimpin Melayu, cukup-cukuplah dengan aktiviti-aktiviti tidak mendatangkan hasil. Sila baiki taraf hidup orang Melayu. Tanya diri, berapa peratus orang Melayu yang memahami Islam.

Tanya ustaz-ustaz yang mengajar agama. Saya tahu saya akan diserang kerana kenyataan ini tetapi tidak mengapa. Sekurang-kurangnya saya boleh menjawab di padang Mahsyar nanti. Saya ada kuasa, saya ada kebolehan, saya ada media dan saya sudah sampaikan kepada orang Islam.

Sebenarnya kita mengalami kegagalan besar dalam menjadi seorang muslim sebenar. Sebab apa? Sebab kita tidak betul-betul mengamalkan Islam. Mengapa dahulu orang tertarik dengan Islam? Kerana akhlak pemimpinnya, bagaimana dia bercakap dan budi bahasanya.

Tetapi kalau kita asyik sebar fitnah melalui WhatsApp, Islam apa itu? Orang susah sekeliling masjid kita tidak tolong. Kita sibuk main golf, anak kita biarkan. Masalah kita hadapi ini bukan masalah dibawa pimpinan negara tetapi masalah rakyat sendiri. Orang Cina takut kerana perjalanan kehidupan orang Melayu sendiri tidak betul.

Pergi masjid, dengar khutbah berpuluh tahun tetapi perangai masih sama tak berubah. Islam adalah cara hidup dan mati. Orang macam Zaid Ibrahim dan Siti Kassim, misalnya, hanya melihat Islam sebagai agama yang hanya memikirkan soal kematian. Sedangkan Islam bukan begitu.

Kalau kita hayati al-Quran, Islam mempromosi budaya berjaya dalam hidup. Kita tengok perjalanan sirah bagaimana sahabat nabi pada zaman 700 tahun hijrah terawal. Bagaimana orang Islam berjaya kerana mereka benar-benar memahami Islam, mengamalkan ajaran al-Quran dan berakhlak tinggi.

Zaman kita sekarang akhlak kita teruk. Dengan pemimpin rasuah, menipu, menggunakan kemudahan tetapi tidak jaga rakyat. Peruntukan dibelanjakan untuk membiayai pesta-pesta termasuk jabatan menguruskan Islam. Kita kena perbetulkan kalau mahu selamatkan negara, ummah dan agama Islam.

Kita kena betulkan diri kita dahulu. Kena pastikan akhlak anak kita betul. Kita kena ajarkan mereka al-Quran, fahamkan mereka al-Quran, bentukkan peribadi mereka supaya mereka hendak menjadi orang hendak berjaya di dunia dan di akhirat.

Supaya mereka mati boleh masuk syurga, dengan sendirinya cara hidupnya akan bagus dan akan baik.

Dengan itu orang bukan Islam akan rasa selamat. Jadi pastinya tidak akan timbul isu Jawi dan sebagainya. Pemimpin kena betulkan sikap orang Melayu kerana mereka ada kuasa untuk buat keputusan.

Isu Zakir Naik kecil saja. Kita perlu yakinkan kepada orang bukan Islam bahawa isu jawi, yakinkan dan pastikan Dong Zong terbuka menerimanya. Kadang-kadang kita terpaksa korbankan sesuatu masalah bagi menyelesaikan masalah lebih besar.

Komunikasi itu penting. Dari segi komunikasi, kita tidak buat dengan baik. Bila orang tidak faham, orang bagi komen. Bila pemimpin pun tidak faham, komen mereka akan membuat rakyat lebih keliru. Kita perlu berubah jika mahu selamatkan negara. Perlu ada gencatan senjata.

Saya di Sinar Harian berharap rakyat yang cintakan keamanan bersama-sama mulakan gerakan dari rakyat untuk membuat semua pemimpin tidak kira pertubuhan bukan kerajaan, persatuan dan sebagainya untuk ubah cara mereka bergerak, cari solusi. Ketika ini terlalu banyak prejudis, kebencian, prasangka yang harus diredakan.

Saya mencadangkan kerajaan bagi arahan agar diskusi isu sensitif mesti dipadamkan. Sinar Harian akan akur, semua harus ikut, jika tidak saya akan bersuara dengan lantang.

Bacalah Sinar Harian, lihatlah kandungan kadang-kadang tajuk kami sensasi namun tidak chauvinis. Bila kami melakukan kesilapan kami akan perbetulkan.

Media harus bertanggungjawab. Media yang tidak bertanggungjawab perlu ditutup. Kementerian Komunikasi dan Multimedia, Kementerian Dalam Negeri perlu ambil tindakan tegas terhadap orang yang mengapikan-apikan semangat perkauman dan kebencian termasuk media jika ikhlas mahu selamatkan negara.

Untuk pastikan anak cucu hidup aman damai, perlu ada semangat dan keberanian untuk mengubah sesuatu yang telah lama silap. Perlu ada keberanian dan kemahuan politik.

Mana-mana organisasi ekstremis harus disenyapkan. Majoriti rakyat akan menyokong kerana rakyat cintakan keamanan. Pemimpin perlu melakukan sesuatu kerana sekiranya negara porak-peranda, mereka turut akan kehilangan kuasa.

Bertindak dan buatlah keputusan untuk selesaikan isu yang menghantui kita selama bertahun-tahun. Dalam isu jawi, saya bukan cauvanis.

Tapi jika tiga muka surat jadi penghalang kepada perpaduan, kita perlu selesaikan isu ini. Jangan benarkan sesiapapun timbulkan isu Dr Zakir Naik seperti Ramasamy.

Kita kena mulakan program penyatuan jika sesuatu isu menjadi semakin hangat. Biasanya saya tidak bercakap begini, saya kena lakukan sesuatu, sudah berbulan-bulan tiada orang peduli, manakala ada pemimpin buat benda jadi lebih teruk,

Saya mohon Perdana Menteri agar membuat keputusan tepat. Singkir pihak yang menyusahkan dan buat satu keputusan yang mampu selamatkan negara selain polisi jelas untuk bina semula negara supaya negara kembali bersatu padu.

Seruan kepada orang Islam, baiki diri sendiri, keluarga, masjid, komuniti masing-masing dan tunjuk akhlak sebenar seperti yang diajarkan oleh Nabi Muhammad SAW.

Orang Islam yang dilahirkan daripada keluarga Islam, tetapi tidak belajar, tidak memahami dan tidak amalkan ajaran dan akhlak Islam adalah orang yang amat rugi.

Ceramah kutuk parti dan tidak berfaedah patut diganti dengan pengisian yang boleh mencerminkan akhlak al-Quran. Islam menggambarkan kecemerlangan dan orang Islam yang cemerlang tidak akan beremosi dan akan bertindak secara rasional sekali gus tidak menakutkan orang bukan Islam.

Saya sarankan kepada menteri agama dan ustaz yang mengajar di sekolah atau kelas lepas maghrib, lebih baik masukkan roh al-Quran daripada mengutuk orang sana-sini.

Bukan hanya orang Cina dan orang India saja kena baiki, orang Islam sendiri pun kena baiki diri. Pemimpin harus berani ambil tindakan untuk satukan ummah.

Kesimpulannya, ketegangan ini harus diredakan melalui tindakan-tindakan dan keputusan afirmatif tetapi saranan saya pertama tegur semua media dan portal ini supaya tone down jangan api-apikan lagi seperti apa yang sedang berlaku sekarang.

Kebanyakan portal ini mengapi-apikan isu dan netizen. Maknanya Suruhanjaya Komunikasi dan Multimedia (SKMM) mesti jalankan tugas, mana-mana laman web yang mengapi-apikan sentimen perkauman perlu ditutup termasuk Sinar Harian. Kalau Sinar Harian tutup saya reda demi menyelamatkan negara.

Sudah 20 bulan perkara ini dibiarkan, jangan jadi populis, buat perkara yang betul dan majoriti akan beri sokongan, yang penting kena ada kredibiliti kena ada integriti.

Kita kena ada reformasi, reformasi ini bukan setakat Najib Razak dan rasuah saja. Kejuruteraan sosial dan kemakmuran bersama juga penting, kemakmuran tidak akan dapat kalau tiada harmoni, harmoni tidak akan dapat jika tiada kefahaman dan tidak ada tolak ansur, sekarang saya tengok tidak ada tolak ansur. Sudah 60 tahun duduk di Malaysia tetapi masih tiada tolak ansur.

Kekallah dengan kecinaan kamu, kekallah dengan keindiaan kamu tapi kena asimilasi maknanya kita mesti jadikan bahasa Malaysia dan budaya Malaysia ada nilai komersial. Tetapi selagi orang India bercakap Tamil, berniaga dalam bahasa Tamil, Cina dalam bahasa Mandarin, Melayu dalam bahasa Melayu, bahasa Malaysia tidak akan jadi bahasa komersial.

Kita lihat bukti filem bahasa Malaysia boleh jual, kandungan dalam bahasa Malaysia boleh jual jadi maknanya sebuah bangsa atau budaya boleh jadi kuat kalau didokong semua penduduk tapi kalau kita berpecah, berkeras dan semakin membenci maka kekayaan akan hancur juga, orang yang miskin akan memberontak.

Jadi lakukan sesuatu, selesaikan kemelut ini dan yang paling besar apa isu, selesaikan. Selagi tidak selesai saya bimbang.

Saya bukan emosi tetapi kenapa saya cakap begini kerana saya hendak sampaikan mesej ini dengan jelas kepada pemimpin, kepada orang Melayu, India dan Cina. Kalau kita tidak hentikan perselisihan ini kita sama-sama akan rugi. Kalau pemimpin tidak hentikan maka mereka akan kalah besar nanti. Sentimen agama dan kaum tidak boleh digunakan lagi. Anda boleh jadi popular tetapi untuk jangka masa panjang kita sudah tertinggal jauh kerana dulu Malaysia adalah negara termaju di Asia Tenggara. Kenapa? Kerana pengurusan teruk, tiada integriti dan perpecahan, rakyat tidak ada kebanggaan sebagai rakyat Malaysia.

Kenapa Thailand maju? Kerana kebanggaan sebagai rakyat Thai, walaupun dia India beragama Hindu tapi dia Thai. Tidak ada satu negara yang tiada identiti budaya sendiri, tetapi mana identiti budaya kita? Kita ke Indonesia dan lihat identiti budaya mereka, Malaysia? Tidak

KITA kena kaji balik di semua peringkat: kita sebagai individu, kita sebagai ketua keluarga, kita sebagai ketua syarikat, kita ketua persatuan, kita ketua parti, kita ketua jabatan, kita menteri. Sejauh mana kita sudah berjaya membuat kita lebih baik sekarang dari dulu? Bagaimana kita boleh buat kejiranan kita lebih baik sekarang dari dulu? Bagaimana jabatan kita lebih baik dari dulu?

Kita kena tanya soalan itu jadi kita mesti pastikan keutamaan kita. Kalau uruskan pusat zakat, bagaimana kita uruskan kemiskinan di kawasan kita? Pengerusi masjid, apa duit yang dikumpul dan digunakan dan berapa banyak digunakan untuk bantu kariah kita? Kita tengok atau tidak berapa ramai kariah kita yang tidak makan, yang yuran tidak boleh bayar, kita kena proaktif.

Jadi maknanya ketua keluarga kena pastikan kerana bagi saya akidah dan keimanan harus ditanam oleh ibu bapa mereka ke sekolah untuk belajar benda lain tetapi kita serahkan kepada guru.

Akhlak adalah tanggungjawab ibu bapa dan sekolah adalah untuk membantu anak kita lebih kompetitif dan maju dan kita kena pastikan anak-anak Islam lebih berjaya, solat tidak tinggal, kita beruntung kita orang Islam Allah ajar kita dengan sifat kebersihan sebelum mengadap Allah kita perlu mandi, wuduk bersihkan muka telinga rambut ada hikmahnya tetapi kenapa apabila keluar dari rumah kita kotor kita buang sampah merata, rumah tidak bersih, kejiranan kotor. ALLAH disiplinkan kita kerana kita tidak disiplin, jadi kembalilah.

Sepatutnya orang Islam mesti jadi orang yang paling berjaya, apabila mengurus mesti dengan baik, hati mesti murni, ikhlas dan jujur. Kenapa mesti potong barisan orang lain apabila solat itu bila kita sampai lambat kita kena duduk duduk belakang. Itu semua itu dilatih melalui amalan-amalan Islam tetapi kita tidak ikut dan itu menyebabkan orang bukan Islam tidak percaya pada kita.

Saya harap guru-guru, ibu bapa harus memberikan ilmu al-Quran dan kefahaman serta akhlak yang dituntut agama, ini tanggungjawab ibu bapa dan guru agama dan jangan lepaskan kepada pusat tahfiz dan ustaz, ini tanggungjawab. Jangan jadi ayah yang gagal bila disoal nanti ayah bertanggungjawab, ayah harus bimbing keluarga supaya jadi orang yang berjaya dan dia kena kerja kuat, berdisiplin, urus keluarga dengan baik barulah kita akan dihormati dan isu-isu ini tidak akan timbul.

Seruan kita ini untuk orang Islam dan perbaiki diri kita kerana kita majoriti, kita memerintah. Kita sebagai ketua adalah tanggungjawab kita dan dalam Islam kita kena jaga mereka dan bila kita jaga mereka, mereka hormati kita dan akhirnya perubahan di tangan kita.tahu apa budaya. Kita kena bersungguh-sungguh bersatu. Orang Melayu boleh cakap Cina, boleh faham bahasa Tamil, orang Cina juga sama, tetapi kalau macam sekarang jawi tiga muka surat, dalam logo polis tetapi tidak tahu apa.

Anda tahu apa yang ditulis dalam logo polis? Polis sendiri tidak faham, kalau dia faham dia tidak ambil rasuah kerana ada tulisan ALLAH di atas kepala dia. Saya tahu polis akan marah tetapi seseorang kena bercakap tentang perkara ini dan menyentuh hati kerana Malaysia kena sedar bahawa hanya kita boleh selamatkan negara kita. Kita harus bertindak jangan cakap di WhatsApp saja tetapi bertindak.

Itu sebab mulai hari ini saya mahu mulakan satu kempen dan harap disambut tidak kira apapun agama dan bangsa kita, Uninstall Hatred dan Reboot Malaysia dan juga global harmoni kita jadikan kempen besar-besaran dan dikongsi, orang Melayu dengan cara Melayu, orang Cina cara Cina, orang India cara orang India. Kita ada satu titik persamaan iaitu kita mahu buang kebencian dalam komuniti kita supaya boleh hidup harmoni dengan komuniti lain.

Jadi saya harap semua rakyat Malaysia sokong kempen ini. Kalau boleh video ini dikongsi seramai mungkin, saya mohon maaf jika bahasa saya kasar, saya harap ambil niat saya, saya tidak sedia skrip tetapi saya bercakap dari hati kerana saya bimbang jika berlaku apa-apa. Kita sudah lihat apa berlaku di kuil Subang Jaya dan orang Melayu marah kerana isu itu tidak diselesaikan. Orang Melayu masih marah tapi kalau kita selesaikan isu-isu lain, jadi dengan sendirinya isu itu akan reda.

Jadi jom sama-sama kita Uninstall Hatred dan Reboot Malaysia sekarang. Saya tahu di peringkat ini adalah peringkat benci dah, kalau tanglung yang kita beli untuk sama merayakan pun kita sudah fobia, paranoid, macam tengok hantu. Jawi yang dulu tiada apa-apa, sekarang tengok macam nampak hantu, Dr Zakir Naik tengok macam hantu, sedangkan Dr Zakir Naik, dia bercakap pun saya tidak faham tetapi kita takut, jadi kita cipta hantu-hantu yang merugikan kita. Jadi sama-sama kita buang kebencian, dalam bahasa sekarang Uninstall Hatred dan kemudian uninstall prejudice yang lain dan masukkan nilai, kita mestilah masukkan negara bangsa kita dengan nilai-nilai murni.

Bukan saya hendak menyamakan semua agama tetapi saya belajar semua agama. Saya baca apa yang ditulis tetapi tidak menjadikan saya seorang Kristian tapi saya tahu banyak nilai yang bagus tetapi kita nak pertahankan agama tapi nilai kita terus terutama orang Islam, kalau bercakap tentang Islam sanggup berjuang fisabilillah tapi solat tidak, menipu, duit rakyat ambil.

Jadi saya harap ini adalah permulaan untuk titik penyatuan ummah dan rakyat Malaysia, kita hentikan, lakukan gencatan senjata dan mulai hari ini berhenti cakap isu panas dan pemimpin cari penyelesaian, semua ada penyelesaian cuma mahu buat atau tidak. Bagi saya isu jawi, Dr Zakir Naik, UEC semua boleh selesai sekarang kerana kita terlampau banyak masa untuk tengok WhatsApp dan Facebook. Ini menyebabkan kita tidak dapat selesaikan masalah. Jadi sekarang semua orang bertanggungjawab, pemimpin dan pegawai untuk selesaikan masalah.

Saya tahu yang saya katakan ini risikonya tinggi tapi saya reda, kalau tidak buat nanti saya menyesal suatu hari nanti anak cucu saya duduk negara porak-peranda. Kita lihat di Timur Tengah, India dan negara lain. Jadi semasa ada peluang, rakyat perlu bersatu padu, pemimpin harus buat perkara betul, buat keputusan, buat kajian, lakukanlah dan majoriti rakyat akan sokong walaupun tidak popular. Netizen bukanlah ramai sangat sangat, yang tidak komen lebih 90 peratus.

Jadi tolonglah Perdana Menteri, menteri buat perkara yang betul dan tidak perlu tweet lagi. Buat kerja, buat keputusan dengan betul, laksanakan, lakukan sampai jadi dan bawa negara ini ke arah kejayaan, lebih harmoni dan mendapat kemakmuran bersama. — AlHijrah Online/Sinar Harian

Penulis adalah Penerbit akhbar Sinar Harian, Pengarah Urusan Kumpulan Karangkraf dan Pengerusi AlHijrah Media Corporation.


MOHAMAD SABU KEMBALI SEBAGAI MENTERI KABINET

SHAH ALAM: Presiden Parti Amanah Negara (Amanah) Mohamad Sabu atau lebih dikenali sebagai Mat Sabu kembali semula menyertai barisan Kabinet Kerajaan Perpaduan pimpinan Perdana Menteri Datuk Seri Anwar Ibrahim sebagai Menteri Pertanian dan Keterjaminan Makanan.

Mohamad, 68, sebelum ini pernah menjawat jawatan sebagai Menteri Pertahanan pada Mei 2018 sehingga Februari 2020 menerusi barisan Kabinet yang dibentuk kerajaan pimpinan Pakatan Harapan (PH) pada Pilihan Raya Umum Ke-14 (PRU-14).

Pada PRU-15, Mohamad yang popular dek gaya bersemangatnya serta pandai berjenaka apabila berada di atas pentas ceramah politik berjaya mengekalkan kemenangan beliau untuk dua penggal berturut-turut bagi kerusi Parlimen Kota Raja di Selangor.

Dilahirkan pada 14 Okt 1954, anak kelahiran Tasek Gelugor, Pulau Pinang itu bersekolah di Pulau Pinang sebelum menyambung pelajaran dalam jurusan Teknologi Makanan, Sains Gunaan di Institut Teknologi MARA (ITM) yang kini  dikenali Universiti Teknologi MARA (UiTM) sekitar tahun 1970-an.

Kerjaya politik Mohamad bermula apabila beliau aktif menyertai pertubuhan badan bukan kerajaan (NGO) antaranya Angkatan Belia Islam Malaysia (ABIM) pada 1975 sebelum menganggotai PAS pada 1981.

Mat Sabu memegang pelbagai jawatan dalam PAS antaranya ialah Pemangku Ketua Pemuda PAS dari 1989 hingga 1991 dan Naib Presiden PAS selama dua penggal dari 2007 hingga 2011 serta Timbalan Presiden PAS dari 2011 hingga 2015.

Pada 16 Sept 2015, Mohamad menubuhkan parti Amanah yang merupakan parti serpihan PAS dan menjadi Presiden pertama Amanah.

Amanah pada awal penubuhannya disertai bekas anggota PAS selepas berlaku perpecahan dalam parti itu (PAS) susulan tindakan parti Islam itu menamatkan kerjasama politik dengan DAP sehingga menyebabkan gabungan Pakatan Rakyat yang mewakili pembangkang ketika itu berakhir.

Mohamad pernah menjadi Ahli Parlimen Nilam Puri, Kelantan dari 1990 hingga 1995; Ahli Parlimen Kubang Kerian, Kelantan dari 1995 hingga 1999; Ahli Parlimen Kuala Kedah di Kedah dari 1999 hingga 2004 dan penyandang bagi kawasan Parlimen Kota Raja dari 2018 hingga kini.

Beliau yang menetap di Shah Alam sejak 1973, berkahwin dengan Normah Alwi dan mempunyai empat orang anak.–AlHijrah Online


HISAP GAM DALAM KERETA, PASANGAN SUAMI ISTERI DISIASAT POLIS

MELAKA: Gara-gara leka menghisap gam ketika sedang memandu kereta, pasangan suami isteri masing-masing berusia 33 dan 23 tahun yang baharu sebulan berkahwin, dipanggil polis bagi membantu siasatan.

Ketua Polis Daerah Melaka Tengah ACP Christopher Patit berkata ia susulan satu video tular di Instagram berdurasi 17 saat memaparkan kejadian dakwaan pasangan menghisap gam ketika memandu bersama seorang kanak-kanak perempuan berusia 4 tahun, dipercayai anak tiri kepada pemandu kenderaan itu, pada 4 petang 7 Okt lepas.

“Susulan itu, Bahagian Siasatan Penguatkuasaan Trafik daerah Melaka Tengah pergi ke Kampung Bukit Pegoh, Pernu dan berjumpa pemilik kenderaan yang ditularkan itu pada 11 malam 8 Okt lepas untuk membuat pemeriksaan ke atas kenderaan tersebut.

“Pemandu dan penumpang kenderaan itu telah dikesan dan dibawa ke Balai Polis Trafik daerah Melaka Tengah, namun saringan air kencing negatif,” katanya dalam satu kenyataan di sini hari ini.

Beliau berkata satu kertas siasatan dibuka di bawah Peraturan 17 LN 166/59 Kaedah-Kaedah Lalulintas 1959 kerana kesalahan kedudukan pemandu semasa memandu tidak membolehkan kenderaan dikawal dengan sempurna.

Menurutnya kertas siasatan akan dirujuk kepada Timbalan Pendakwa Raya untuk tindakan selanjutnya. – AlHijrah Online


LELAKI HADAPI 10 TUDUHAN BUAT, HANTAR KENYATAAN HINA ALLAH, AGAMA ISLAM DAN NABI

JOHOR BAHRU: Seorang peniaga baju mengaku tidak bersalah di Mahkamah Sesyen di sini hari ini, atas 10 pertuduhan membuat dan memulakan penghantaran komunikasi jelik berbaur penghinaan terhadap  Agama Islam, Allah dan Nabi menerusi akaun Facebook, akhir April lepas.

Alimuddin Mohd Hayat, 39, mengaku tidak bersalah selepas enam pertuduhan dibacakan di hadapan Hakim Datuk Ahmad Kamal Arifin Ismail dan empat pertuduhan di hadapan hakim V. M Mabel Sheela.

Mengikut semua pertuduhan, duda anak dua itu didakwa secara sedar membuat dan memulakan penghantaran komunikasi yang jelik sifatnya berbaur penghinaan terhadap Agama Islam, Allah dan Nabi menerusi akaun Facebook “Ali Tikos”, dengan niat menyakitkan hati orang lain.

Hantaran tersebut kemudiannya dibaca pada 10 malam 26 April lepas, di sebuah rumah di Rumah Pangsa Awam Larkin, di sini.

Tertuduh didakwa melakukan kesalahan di bawah  Seksyen 233 (1)(a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama.

Jika sabit kesalahan boleh didenda maksimum RM50,000 atau penjara tidak lebih satu tahun atau kedua-duanya sekali dan juga boleh didenda selanjutnya RM1,000 bagi setiap hari kesalahan itu diteruskan selepas sabitan.

Terdahulu, Timbalan Pendakwa Raya Umar Faiz Abdul Kohar dan Noor Idayu Salim, menawarkan jaminan RM15,000 untuk setiap satu bagi enam pertuduhan dengan seorang penjamin.

Alimuddin yang tidak diwakili peguam, memohon agar wang jaminan dikurangkan kerana dia menanggung dua anak selain berpendapatan tidak tetap.

Hakim Ahmad Kamal Ariffin membenarkan tertuduh diikat jamin berjumlah RM9,000 dengan seorang penjamin bagi enam pertuduhan.

Di mahkamah lain,  Timbalan Pendakwa Raya S Thiviya menawarkan ikat jamin RM10,000 untuk empat pertuduhan.

Hakim Mabel Sheela, memutuskan untuk menerima pakai wang jaminan RM9,000 yang ditetapkan oleh Hakim Ahmad Kamal Ariffin.

Sebutan semula kes ditetapkan pada 9 Julai ini.–AlHijrah Online


UPACARA CUCI KAABAH BERLANGSUNG SEMALAM

MAKKAH: Jemaah di Masjidil Haram berkesempatan melihat proses mencuci Kaabah, pagi semalam (15 Muharram) waktu Arab Saudi.

Ia adalah acara tahunan yang turut dipanggil Ghusl Kaabah.

Timbalan Gabenor Makkah, Putera Badr bin Sultan memimpin proses berkenaan mewakili Penjaga Dua Masjid Suci, yang juga pemerintah Arab Saudi, Raja Salman Abdul Aziz Al Sa’ud.

Turut hadir, Presiden Umum bagi Hal Ehwal Dua Masjid Suci yang juga Imam Besar Masjidil Haram, Sheikh Abdurrahman As-Sudais dan pemegang kunci Kaabah, Sheikh Saleh Al Shaiba.

Al Shaiba adalah pewaris ke-108 dari keturunan Uthman ibn Talha RA yang diberi amanah oleh Nabi Muhammad SAW untuk memegang kunci Kaabah, kunci bumbung Kaabah dan kunci Makam Ibrahim selain untuk menjaga Kaabah bagi abad-abad seterusnya.

Sementara itu, proses Ghusl Kaabah dimulakan dengan menaikkan kain kiswah di bahagian pintu Kaabah bagi membolehkan mereka yang terlibat memasuki Kaabah bagi tujuan pembersihan.

Difahamkan, 540 liter air pewangi ros daripada Taif yang merupakan pewangi ros termahal di dunia digunakan bagi proses pembersihan itu.

Pewangi ros terbabit dicampurkan dengan 40 liter air Zamzam untuk proses mencuci bahagian pintu dan dalam Kaabah.

Turut digunakan, 24 mililiter minyak ros Taif berkualiti tinggi dan 24 mililiter minyak Oud dan minyak Attar.

Laman Twitter The Holy Mosques turut memaparkan gambar-gambar peralatan yang digunakan bagi proses Ghusl Kaabah itu.

Ratusan anggota keselamatan dikerah mengawal dan memantau proses berkenaan di ruang dataran Kaabah (mataf) bagi memastikan proses mencuci Kaabah berjalan lancar.

Kali terakhir Ghusl Kaabah dilakukan adalah pada pertengahan Ogos 2022, yang dipimpin oleh Perdana Menteri, Putera Mahkota Mohammad bin Salman. –Alhijrah Online


NURUL IZZAH KECUNDANG DI PERMATANG PAUH, MAT SABU CENGKAM KOTA RAJA

KUALA LUMPUR: Naib Presiden PKR Nurul Izzah Anwar kecundang pada Pilihan Raya Umum ke-15 (PRU15) dalam misi mempertahankan kerusi Parlimen Permatang Pauh di Pulau Pinang yang disandangnya.

Pegawai Pengurus Pilihan Raya Muzkhairil Muhamad mengumumkan calon Perikatan Nasional (PN) Muhammad Fawwaz Mat Jan memenangi kerusi berkenaan dengan majoriti 5,272 undi.

Setakat 2.04 pagi Ahad, berdasarkan keputusan rasmi yang dikeluarkan Suruhanjaya Pilihan Raya (SPR), Presiden Amanah Mohamad Sabu meneruskan penguasaan di kerusi Parlimen Kota Raja, Selangor manakala Presiden Warisan Datuk Seri Mohd Shafie Apdal mengekalkan kerusi Parlimen Semporna. –AlHijrah Online


PAYNET BERI PENJELASAN BERHUBUNG YURAN TRANSAKSI DUITNOW QR

KUALA LUMPUR: Payments Network Malaysia Sdn Bhd (PayNet) hari ini menjelaskan mengenai pengenaan yuran transaksi untuk pembayaran DuitNow QR dan transaksi yang dibuat dengan kad kredit berkuat kuasa 1 Nov 2023.

Dalam satu kenyataan hari ini, pengendali DuitNow QR itu mengesahkan bahawa vendor akan dikenakan yuran transaksi untuk pembayaran yang diterima melalui platform kod DuitNow QR tetapi terdapat beberapa kekeliruan yang perlu dijelaskan.

“Kebimbangan dibangkitkan mengenai kesan yuran yang bakal dikenakan ke atas peniaga dan impak kepada harga barangan dan perkhidmatan boleh difahami. Bagaimanapun, dua jenis e-pembayaran yang berbeza telah disifatkan oleh media sebagai sama, iaitu kadar diskaun pedagang (MDR) dan yuran 50 sen untuk transaksi melebihi RM5,000.

“Liputan tersebut telah secara tidak tepat menggambarkan dua jenis e-pembayaran yang berbeza sebagai satu yang sama,” katanya dalam satu kenyataan hari ini.

PayNet berkata demikian sebagai mengulas mengenai laporan media tentang sebuah institusi perbankan tempatan yang memaklumkan pelanggannya mengenai pengenaan yuran transaksi untuk pembayaran DuitNow QR dan transaksi yang dibuat dengan kad kredit berkuat kuasa 1 Nov 2023 dan beberapa bank kononnya tidak tahu menahu perkara ini.

PayNet berkata seorang peniaga akan menerima bayaran yang dibuat oleh pelanggan mereka selepas ditolak MDR.

“Pada masa ini pembayaran kad debit dan kredit dikenakan MDR manakala terdapat penepian MDR pada pembayaran QR. Mulai 1 Okt, penepian MDR untuk pembayaran DuitNow QR ini akan ditarik balik,” katanya.

Sebaliknya, ia menambah yuran 50 sen untuk urus niaga melebihi RM5,000 adalah sebenarnya untuk pemindahan dana rakan setara (peer-to-peer) daripada QR peribadi ke QR peribadi lain, bukan pembayaran kepada peniaga.

“Ini sama sekali tidak berkaitan dengan pembayaran QR kepada pedagang dan kedua-dua yuran tidak akan dikenakan untuk transaksi yang sama dalam apa-apa situasi,” kata PayNet.

Ia seterusnya menjelaskan MDR terkumpul akan dikongsi antara PayNet dan bank pemeroleh yang berkaitan atau pemeroleh pihak ketiga untuk menampung penyelenggaraan rangkaian serta kos ditanggung oleh bank dan pemeroleh pihak ketiga untuk memperoleh penyertaan peniaga bagi menikmati perkhidmatan ini.

“Sebagai insentif galakan penggunaan ketika tempoh pengenalan pembayaran QR pada 2019, MDR telah diketepikan. Penepian ini  dilanjutkan lagi berikutan penularan pandemik  COVID-19. Ia bukanlah suatu yuran baharu mahupun caj tambahan,” jelas pengendali itu.

Ia berkata 1 Okt, 2023 adalah permulaan kepada penamatan pengecualian MDR yang sepatutnya dilakukan lebih sembilan bulan yang lalu.

Selain itu, dana rizab bakal diwujudkan dengan MDR yang dikutip oleh PayNet untuk memberi insentif kepada pemeroleh supaya tidak mengenakan sebarang MDR kepada para peniaga kecil.

“Walaupun PayNet tidak berada dalam kedudukan untuk menentukan harga pasaran yang dikenakan kepada peniaga, beberapa bank pemeroleh dan pemeroleh pihak ketiga berhasrat untuk sama ada terus menangguhkan pengenaan MDR atau menyerapnya untuk peniaga kecil.

“Dalam hal ini, peniaga perlu menyemak dengan bank atau pemeroleh pihak ketiga mereka untuk mengesahkan perkara ini,” katanya.

Mengenai caj 50 sen pula, PayNet menjelaskan adalah tidak tepat untuk menyatakan caj dikenakan kepada pembayaran yang dibuat kepada peniaga dan juga tidak tepat untuk menyatakan MDR dicaj untuk pemindahan dana menggunakan QR peribadi.

“Caj 50 sen itu adalah untuk pemindahan dana melebihi RM5,000 menggunakan DuitNow QR peribadi,” katanya

PEMBELIAN GUNA KAD KREDIT, DEBIT SUDAH TERTAKLUK KEPADA MDR

PayNet turut menjelaskan pembelian menggunakan kad kredit dan debit sudahpun tertakluk kepada MDR. Produk dan perkhidmatan yang dibeli dengan kad kredit atau debit adalah pada harga yang sama dengan pembelian tunai.

“Oleh itu, kami tidak menjangkakan harga barangan dan perkhidmatan akan terjejas oleh pembelian menggunakan DuitNow QR selepas MDR dikenakan,” tegasnya.

Berkaitan dakwaan urus niaga secara tunai adalah percuma, PayNet berkata kajian oleh firma penyelidikan global Roubini Thoughtlab pada 2018 mengesahkan bahawa tanggapan ini jauh tersasar kerana anggaran faedah dari tanpa penggunaan tunai kepada para perniagaan jauh melebihi kos.

“Manfaat bersih terkumpul 15 tahun (2017-2032) dianggarkan sekitar US$4.2 bilion (US$1=RM4.705) berikutan penjimatan daripada pengurangan kerja manual dan faedah dari e-pembayaran (iaitu peningkatan faedah/kadar keuntungan bank yang diperoleh, tiada penyesuaian manual, tiada kerugian berkaitan kekurangan, pengurangan keperluan pekerja dan penjimatan daripada mengendalikan wang tunai),” katanya.

Menurut PayNet, sebarang perbincangan atau dialog mengenai perkara ini harus berteraskan pemahaman yang tepat, betul dan termaklum sepenuhnya berasaskan fakta sahih dan cara sebenar bagaimana industri pembayaran digital beroperasi. — AlHijrah Online


BELIA ISLAM DIGESA BANTU MENENTANG ISLAMOPHOBIA

KUALA LUMPUR: Golongan belia Islam perlu menggunakan platform media sosial dengan bijak bagi memainkan lebih banyak peranan aktif dalam menangani Islamofobia, kata Exco Pemuda Bersatu Muhammad Muzzammil Ismail.

Beliau menekankan pentingnya bagi mereka menggambarkan imej Islam yang positif.

“Mereka harus lebih aktif berkomunikasi dengan yang lain, memahami kepelbagaian dan yang paling penting jangan cuba menjadi halimunan apabila berdepan dengan isu, tetapi cuba selesaikannya dengan hikmah (bijak),” katanya kepada Bernama menjelang Sidang Kemuncak Belia Kuala Lumpur 2019 yang dijadualkan pada esok dan Rabu ini.

Beliau berkata pembelajaran antara budaya dalam kalangan golongan muda di seluruh dunia akan membantu menyampaikan ajaran Islam sebenar sebagai agama keamanan.

Sidang Kemuncak Belia merupakan permulaan kepada Sidang Kemuncak Kuala Lumpur 2019 yang diadakan pada 18 hingga 21 Dis, dipengerusikan oleh Perdana Menteri Tun Dr Mahathir Mohamad di Pusat Konvensyen Kuala Lumpur di sini.

Penglibatan Muhammad Muzzammil dalam sidang kemuncak belia itu dijangka memberi tumpuan kepada teknologi dan pembangunan mampan.

Beliau berkata negara-negara Islam perlu terus menjuarai pendidikan dan inovasi agar setanding dengan negara maju.

“Kemajuan sebenar adalah apabila kita, negara Islam, mencapai kemajuan selaras dengan nilai dan ajaran Islam,” katanya.

Sementara itu, pakar geopolitik dan tadbir urus manusia Wan Ahmad Fayhsal Wan Ahmad Kamal berkata rangka kerja baharu untuk pendidikan, latihan dan mobiliti bakat belia harus dipertimbangkan oleh negara Islam untuk membolehkan belia mereka setanding dengan rakan-rakan di negara lain di dunia.

“Kita mahukan belia kita terlepas daripada kitaran pendidikan terdahulu yang tertutup dan sempit, dan mengamalkan konsep ‘pendidikan terbuka’. Kita mahu golongan belia ini mendapat pendedahan global dan akses kepada peluang pendidikan terbaik di peringkat global,” katanya.

Wan Ahmad Fayhsal, yang akan menumpukan isu berkaitan pertukaran belia pada sidang kemucak belia itu, akan menekankan kepentingan komitmen terhadap pembelajaran sepanjang hayat dan akses yang adil kepada pelbagai peluang terutamanya dalam kalangan orang muda. — BERNAMA